Lifan-Z/Chinese-poetries-txt huggingface dataset:
待阙南风欲上场，阴阴穉绿绕丹墙。石榴已著乾红蕾，无尽春光尽更强。不因博望来西域，安得名花出安石。朝元阁上旧风光，犹是太真亲手植。
当年曾记晋华林，望气红黄栀子深。有敕诸宫勤守护，花开如玉子如金。此花端的名薝卜，千佛林中清更洁。从知帝母佛同生，移向慈元供寿佛。
碎剪红绡间绿丛，风流疑在列仙宫。朝真更欲熏香去，争掷霓衣上宝笼。忽惊锦浪洗春色，又似宫娃逞妆饰。会当一遣移花根，还比蒲桃天上植。
倚竹佳人翠袖长，阿姨天上舞霓裳。娇红凝脸西施醉，青玉栏干说叠香。晚春早夏扬州路，浓妆初试鹅红妒。何如御伞掖垣中，日日传宣金掌露。
御墙侧畔绿垂垂，接夏连春花点衣。好似雪茵胡旋舞，楼台帘幕燕初飞。薰风日永彤墀晓，宫妃簇仗呈千巧。就中妙舞最工奇，戏衮玉球添一笑。
蘂珠仙子驾红云，来说瑶池分外春。道是当年和露种，三千花实又从新。红云元透西昆路，青鸟衔枝花颤舞。薰风初动子成初，消息一年传一度。
扫除黄叶拂尘埃，讲座虽虚尚有台。岁晚乔松典型在，烟波叠嶂画图开。不须瑞露从天降，应是慈云为客来。须信中边甜似蜜，吟诗未足报崔嵬。
腊天风景最无常，儿造颠狂亦有方。将放雪飞连夜雨，欲留晴住一朝霜。城头柳色吟边动，山曲梅花梦里香。身在黄尘三尺外，静中无日不春光。
东风先遣百花开，坐后妆梳𣨼镜台。雪艳惯逢风落絮，云香不到雨成梅。下交芍药当阶发，高伴金沙上架来。珍重美人收拾去，春衣芬馥雅持杯。
小小篮舆出远林，南来长苦路崎嵚。一千里外乡山杳，十二月中风雪深。清夜到家惟有梦，少年触事易酸心。须知行止元非我，阴六阳三古到今。
一夜南风便叶舟，天教偿我定川游。两崖踞海潮吞脚，万石封堤水掉头。家家活计鱼虾市，处处欢声鼓笛楼。不用丹青状风景，逢人且说小杭州。
偶因尘隙游灵石，不觉夷犹到夜深。坐对半窗山月影，参成一片白云心。寒螀著露更相调，老叶无风也自吟。分得僧床伴僧梦，梦阑诗料满山林。
相逢一岁一开怀，不奈匆匆两望赊。缄口已生愁里棘，共镫空结梦中花。芳林丹桂君须折，厄闰黄杨我自嗟。犹喜鄮峰云一叶，故教风里到天涯。
浮生谁不爱名成，未到头时未是名。不意事多人易老，知音者少路难行。清闲信是终身福，得失须教一念轻。林下有家归有日，离骚声里听猿声。
为嫌客闷转还乡，到得还乡梦转长。密友会疏心欲折，贫家事富担难当。秋山有态忻新雨，风叶无名怨夕阳。此景劝君评洎取，免教诗社报凄凉。
小窗一榻清于水，亲戚相看话久暌。困带诗情投角枕，梦随梅伴策霜藜。邻家落杵催樵爨，山寺分钟撼竹栖。犯冷披衣卷帘立，小丹山在翠楼西。
西风唤起眼中仙，竹榻饶凉不爱眠。数树秋声窗著雨，一帘山影屋浮烟。案头古帖无完纸，壁上焦琴不具弦。小摘畦蔬炊脱粟，与妻闲话孟光贤。
人得清闲便是仙，秋光堪画欠龙眠。泻檐才歇催诗雨，入户惊飞落纸烟。句与杜陵同中律，世无钟子莫知弦。籁鸣机动聊相友，捧砚犹强武士贤。
知君委顺是心铭，揭以名斋岂浪名。夜兔晨乌真似梦，秋虫春鸟不关情。人生未死终归困，天道从来不益盈。我亦当今知命者，请于此处话平生。
坎止流行不在人，人生只合任天真。无聊句践能兴越，垂死范雎终相秦。病足不妨登上衮，颦眉休复效东邻。竹窗悟得穷通理，虽致狸奴许自新。
老健羲娥不住车，东君依样做年华。十来日雨洗梅萼，一半春风归杏花。醉里出门忘故我，闲心到处是吾家。临溪忽悟前程事，流水方生未到涯。
过耳南宫捷奏铃，功名宿梦顿呼醒。清风席上龟占古，细雨楼头鹊语灵。袖里瓌文珍白璧，眼中霜颖锐青萍。问津当继宣和躅，要得人言更妙龄。
凝香画阁昼闻铃，唤我真心十倍醒。奋臂勇寻西学侣，囘头挹谢北山灵。京华是则薪炊桂，旅食何妨实剖萍。此去功名如到手，也须伏阙疏延龄。
昨宵北渡今西渡，系是离家第二宵。诗伴风流勤犯驿，櫂郎醉饱健迎潮。丈亭浦上邻州接，笔架峰迷故里遥。得意归来期可数，榴花如火照高标。
伍山钟秀出人龙，头角峥嵘意气雄。须著父兄深责望，好从师友细磨砻。始勤却是终身福，下学方收上达功。它日前程相约处，杏园多少马头风。
多谢东君巧剸裁，工夫都在禁城西。松萝霁蔼群峰寺，杨柳轻风十里堤。酒向画阑楼上买，诗从翠馆壁中题。都门路迥马蹄困，奔得归来醉似泥。
越城胜境素来夸，才入东关分外嘉。八百顷荷西子态，几千余寺贺君家。画屏山色饶烟水，丽锦天光落晚霞。惜景欲图湖上住，钓船泊处是生涯。
护索郊行秋夜秒，无心万籁自悲鸣。月林散叶风前下，村舍孤镫夜半明。暗里家山应在望，醉中砧杵不关情。归来东榻鸳衾稳，应笑词人怨五更。
他乡久客不堪怀，风雨书窗又独来。梦恶喜闻鶑唤醒，归途羞见雁声囘。望春山色今须好，年少时光老易催。坎止流行天已定，掀髯一笑且衔杯。
花尘絮雪已茫茫，一景清和便可量。胁霁惊风眠秀麦，尾云疏雨健新秧。鶑啼未怯随春去，犬吠相催入夜长。酒兴诗情都懒散，祇将清梦试藜床。
出门随意踏苍苔，过眼时光一笑陪。二十四风清绣地，两三点雨试轻雷。缬空舞絮随春去，钿水娇荷闯夏开。对景伤心儿女事，刚肠无奈祇衔杯。
结发书痴气吸川，壮年才得预宾筵。射穿杨叶心何武，梦入梅花骨已仙。设席肆筵劳送上，着鞭跨马欲飞前。令君早晚朝天去，桃李妍春正耐烟。
尘鞅纷纷走畏途，眼中得见古璠玙。利名抑末有知己，骨相虽癯却饱书。已把三长修信史，应无千斛到清居。文章到地此为最，凤阁鸾台次第除。
不行浙右已三年，却上今秋考试船。文禁何妨鸥鹭狎，厨供旋得蟹鱼鲜。远山浮动太湖浪，密树冥蒙小市烟。及过长桥风正恶，倚船无语看青天。
太湖缺处束为桥，总把吴中景物包。去百里闲山独立，跨三州地水平交。古亭休说曾垂钓，长剑何妨更斩蛟。欲觅鸱夷无处所，如今祇自网船抛。
自紫岩来百载余，我公德量世闲无。官高也只如韦布，家庆真堪入画图。忙处转多闲气象，平时惟做实工夫。此行当坐经纶阁，须念苍生已及肤。
当年赤手战南宫，道眼收归造化中。欲把一陶成异日，已教两度受春风。登门英俊知何限，着意孤寒却最丰。但愿身如秋后菊，橘州深处寄霜丛。
王谢风流堕渺茫，黯然怀旧见新堂。山无多树夕阳远，梅始一花春意长。燕去有时来画屋，鹤飞何日到青冈。休言枉洒新亭泪，犹胜如今似醉乡。
柳边桃杏竹边梅，尽是先生手自栽。旧事已随春梦断，新愁偏入老怀来。空将满柱留题看，无复当花画册开。试上层台望秦望，乡心禁得杜鹃催。
船路连朝天逆吹，今朝登陆雨相随。自缘寒素例难阻，非为老苍私控持。山色青青无世变，梅花皎皎是心知。眼前有景足消遣，到阙何妨数日迟。
敕香勤雪未如期，谁信沈冤在狱扉。玉阙晓俞三覆奏，瑶妃夜剪六花飞。从知刑罚分明处，最系天人感应机。喜极吾家有宣静，眼中琼树转光辉。
清溪游倦又浮家，带雪来观上国华。飞檄有声争致稿，通闺得荐已攒花。立看云雨蛟龙起，坐笑春风鸟雀哗。好向江湖忙着句，囘头纶凤出南衙。
君学柯山我学家，相逢悃愊两无华。有缘偶食金陵粟，连岁同听玉树花。各占路头图展布，不随人口鬭喧哗。向来平实交相勉，笑杀粗心古押衙。
两贤主礼一般春，还是慈湖曲里人。久旷忽行知世变，相逢交贺见情真。发身清苦盟方暖，囘首荣华迹总陈。更看它年陪菜酒，耆英会后接芳尘。
为长于斯愧善群，那当世事日轮云。吾宁忤俗少行志，谁忍欺民上负君。临政可能皆冉季，读书均欲致华勋。有澹台者良知我，嘉惠新诗不敢闻。
渊明欲学醉阳城，种秫无田漫着情。渴枕误成颓玉梦，空槽宁有滴珠声。去寻云岛人非俗，吟到雪溪诗转清。邻瓮夜赊聊送似，知君已洗大苏觥。
夜宿云闲第一峰，一鸡鸣动万山空。薄餐菜饭留中火，牢著芒鞋踏上风。高处更无尘隔碍，满空惟有理玲珑。此时此意平生乐，山下人谁此乐同。
晴日烘冬扫宿阴，篮舆伊轧出山深。田夫忍冻妆旗帐，学子忘劳走佩衿。三载一余多少过，万人相送独何心。新官便好观风俗，莫道无人识古琴。
山民垦种不供炊，专把山林抵岁支。父子风涛关性命，官司分寸取便宜。泽梁无禁是三代，竹木有征何待时。便尽放宽能几许，低头不问只攒眉。
一春烟雨暗荆扉，系马怜君共落晖。酒盏香风吹月桂，砚池清露滴酴醿。水中郭索嗔皆是，屋上慈乌爱亦非。天道不移人自异，红尘飞上钓鱼矶。
好共溪山结晚缘，竹枝深夜响渔椽。风清月朗沧溟外，鱼跃鸢飞枕几边。茶灶烟销回野艇，竹竿霜冷钓秋天。少年孟浪东西走，衰病于今耻复然。
手制鸡臡味可知，雨书走饷慰穷饥。可能夜去闻声舞，却效早鸣逃难驰。伴宋读书知已久，为由为黍愧非宜。从今定入餐松约，分付饕涎莫再垂。
满天地里暗尘飞，老息奄奄一发危。种秫为生姑托醉，采薇忍死未忘饥。三闲书屋鬼神护，百两芒鞋风雨知。咄咄书空如梦寐，龙山谁记有佳期。
劫火吹炎海水飞，九州同惴釜鱼危。有时杜老泪盈把，终日颜回面忍饥。今古滔滔无限事，乾坤纳纳竟何知。便教强趁黄花约，终恐趑趄罚后期。
人生不料有今年，知汝扶亲走翠巅。动脚可能无陷阱，保身正合惧冰渊。夷伤无奈明归地，坎险惟将心靠天。岂意老躯几折臂，未能扃户日高眠。
桑榆正要补东隅，与子初期继二疏。铁马涨尘难著脚，霜猿引径各伤肤。苦劳筋骨宁非福，剥落皮毛不管癯。賸欲寄书相慰藉，呼儿频问雁来无。
夜宿山家谢主翁，安排席藁地炉东。枕头就借支机石，帕额聊防箭隙风。酒瓮下眠添古话，牛衣中卧有时通。老吾看破人闲事，锦帐牙床总是空。
晓对山翁坐破窗，地炉拨火两相忘。茅柴酒与人情好，萝卜羹和野味长。外面干戈何日定，前头尺寸逐时量。而今难说山居稳，飞马穷搜过虎狼。
一床破帐护衰翁，席卷俄随掠骑东。与妇同围肤炭火，呼儿排作肉屏风。从来不起羊羔想，困倒何妨蝶梦通。乱世流离多露宿，盖头有屋未为空。
兽炭银山醉梦乡，何如榾柮地炉装。微烟暖火权春燠，错节盘根傲夜长。夙许孤寒陪暖席，不将光焰买烘堂。风饕雪虐天昏黑，独占山家一脉阳。
畴昔随班舞御香，如今忍冻坐山房。台云谁取书黄瑞，宫日空舒刺绣光。懒把酒杯心自醉，闲欹肱枕意何长。晚窗闭眼消详易，赖有生生不断肠。
河海翻飞信有由，相逢莫学楚囚愁。人方椎髻说苏子，天把布衣存武侯。世变古今张与翕，人心造化去中留。云南高处应看透，许得溪翁入坐不。
吁嗟天数不人由，举目江河万里愁。为厉可无忠义鬼，觅封忍见笑谈侯。功名只作无时看，气节须从险处留。归去来辞非浪赋，曾知此老此心不。
默察天翻地覆由，寸心无处著私愁。忠唐不复瞻双庙，误汉皆知罪五侯。牧马入南飞浙水，狩车遵北感陈留。山川满目花如旧，邂逅春风可问不。
正大从来不径由，穷崖今却伴猿愁。栖栖宇内知师孔，吃吃人闲爱说侯。昨夜撞钟搜句到，他年笼壁把名留。崆峒麦熟关时事，此意还曾入咏不。
千邨奔走浪尘沙，又报西兵沸鼓笳。厄会有谁知死所，危途无处问生涯。孤镫闭户一山雨，远梦当书三处家。最怕入深饥莫忍，难逢流水出胡麻。
军屯多似撒星沙，夜月犹闻奏月笳。尚有空囊随杜甫，幸无复壁累王涯。草根木实逃生饭，石室泥龛到处家。天下苍生是谁误，当年悔不坏庭麻。
小庵亦是小桃源，时事方难住更便。啼鸟落花忘客主，青山流水见因缘。得过一日是一日，浪说百年谁百年。分付妻儿更深避，扫岩趺坐学枯禅。
植杖东风立晓寒，凄其极目甚穷边。黑尘犹暗新焦土，青日无光老晦天。花凤逢春谁借景，杜鹃怀古自啼年。吾今且忍须臾死，得见升平或有缘。
说着时难心自寒，斜阳焦土更无边。故家空梦鶑花地，残户不成蚕麦天。造物未应终绝物，今年莫省是何年。郁攸独免侵乡校，也向斯文要结缘。
吟情本是谢玄晖，邂逅年来世事非。到处望风千甲解，无人留日一戈挥。杜鹃入洛啼拌死，鸿雁辞南去有归。浩荡春光天万里，孤云叶叶向谁飞。
世事滔滔趁夕晖，仰天咄咄付非非。乾坤谁解中撑拄，江海方听北指挥。风舞南人新万户，灰飏西岭旧三归。只应天竺孤峰在，一自飞来不更飞。
春造曾分寸草晖，晚经霜雪始知非。中心痛事神孤往，前面虚名手一挥。肯使晓猿随陇笑，不烦倦鸟引云归。绝粮只管餐松菊，赢得身轻入险飞。
边将才无日越晖，中朝人是李斯非。顺流兵马竟掀舞，死战规模谁发挥。忍看金茎移露去，空歌玉树送春归。不图世变今如此，真与尘埃蠓蚋飞。
事难言处只长吁，沸海烹煎一鼎如。贫累转添知有命，故交自绝本无书。仕方见境大槐蚁，走不离乡千里鱼。已分归农谋半菽，尚忧龙岁起秦闾。
时难何必苦嗟吁，自有山庄只自如。行担应携杏花谱，闭门堪著竹林书。行观尘外乘风鹤，坐看人闲减水鱼。宇宙平安终有日，却从旧卜大门闾。
簇簇群山似铁围，中闲着屋与山依。园多芋栗佐清饮，池足芰荷供隠衣。畴昔搬家牛自跨，有时见客鹤先飞。未宜回首林邱旧，賸把诗脾厌翠微。
今年寒食倍心寒，不独松楸感涕潸。青草遥悲新瘗冢，苍梧错认旧来山。人生醉梦乾坤里，时节晦冥风雨闲。只有杜鹃知此意，傍云啼去又啼还。
铁石心肠本自顽，著身无所奈时艰。仙丹难问桃花洞，诗笠聊寻饭颗山。道义岂随天地闭，风埃不放水云闲。相逢休说如今事，回首斜阳古汉关。
谁能禅寂效裴休，自爱清名慕李舟。云路中年开辙迹，风波晚岁转船头。见花如刺时难痛，遇事生根老滞忧。但欲渔樵相尔汝，怕人知我问来由。
玉川子后是吾生，自课园中拾晚荣。搀雨金芒排世好，饱春香瓣见天成。不烦钲鼓腾山啖，賸有旗枪战酒兵。凤舞赐团今绝想，只凭苦硬养幽清。
翳日腥云澒洞尘，是虽天做亦由人。难禁老泪如囚楚，忍托空言写过秦。风雪正培阳气脉，山林幸有岁寒身。功名已付无何有，要及余光耕富春。
牢穿不借踏青晨，信与林泉有夙因。忙里偶成真率会，醉来不省乱离身。归途西岭何妨晚，吹雨南风正送春。烧笋煮茶须再到，一山古意要诗人。
天敕龙瓢到底倾，阿香飞驾会苍冥。风霆震叠四溟立，宇宙清凉万物醒。行蚁知几先畏湿，升蜗向上漫遗腥。平生霖雨苍生志，对景空怀海上亭。
世事纷纷付渺茫，且迎雨信看农忙。鸠声隔树宿云湿，牛影落田新水凉。处处丛祠群卜稼，家家蓐食早炊粮。及时种得苗青活，便觉秋风饭粒香。
国事如今到底输，九天难叩哭穷途。精忠无一郭中令，异志居多刘寄奴。经哨地空如大漠，逃生山险甚飞狐。回头钟鼎王侯宅，今是谁人便豢刍。
一点忠忱无处输，与滔滔者走危途。新声感泣尚书客，破镜传盟公主奴。流散莫非中泽雁，死亡谁是首邱狐。平生师友多黄土，吞哭何曾奠束刍。
山外黄尘不到门，南风松竹翠纷纷。暗中有虎村嗥合，夜半闻鸡老睡分。带得儿来同坐雨，飞归家去欲排云。收书忽报今朝喜，病女加餐药奏勋。
举头又是菊花天，走遍山林命苟全。忍赋庚寅伤乱世，漫书甲子记流年。陶篱一醉虚抛久，萧寺重游梦觉然。今是何时成此会，教人平地说神仙。
洗眼来看广莫诗，烟霏空翠雨微微。四平地上一山起，独拄天南群望归。乔木不随兵焰动，好云时入寺门飞。乾坤浩荡难言处，猛拍阑干阁口机。
冬塞方严春自通，老根芳脉与天融。清于仙李月梁上，瘦似神苏雪窖中。庾岭依然开信早，孤山无复课诗工。一枝在手驿风远，渺渺予怀谁与同。
寒光晧晧照残年，方信人闲别有天。一色邨中见流水，半干屋上有炊烟。洛人僵卧今谁问，塞马飞驰正自便。想得南枝梅好在，风檐独立思悠然。
翦耳严风利似刀，吹嘘滕六做功劳。大包天地为一色，老尽山林无二毛。借煖尚能赊绿蚁，御寒终不羡裘羔。天涯多少穷途客，欲寄书难雁影高。
万里长天一样云，纷纷吹下玉成尘。能令下界皆称瑞，谁谓南人不识真。积冻已多为麦地，培汤更办百花春。强将光景宽衰老，呵手微吟意欠新。
玉瑶分自海仙奁，藜腹新来约束严。入手颇忧穷鬼捩，收涎已绝老饕餍。何妨带甲归庖惯，相与调珍助齿甜。要识淡中滋味永，多加椒酒少施盐。
晴行半日到张车，石路崎岖趁水斜。一窟山中成草市，数株松下见梅花。居民尽老他无事，就土为生自有涯。谁料如今同沸鼎，不时飞马涨尘沙。
晴光欲雪做新元，访旧西来第一番。十五里行千曲路，两三处见数家邨。山培浮土为田肉，涧束湍流有石痕。安稳不知危世事，更从何处觅桃源。
万镫无复艳端门，一簇星球里域春。羌调悲酸吹笛社，邨声祥瑞卖饧人。鬼神亦要民心乐，山谷聊舒世态颦。最好今宵天上月，安知时事有陈新。
数枝镫火古祠门，妆点山中一哄春。俚语为求蚕麦福，队游多是布荆人。强随戏鼓看狂舞，忍听嘶鼙入小颦。见说九街罗绮地，传呼禁夜令方新。
老仙平日炼心丹，荏苒光阴百岁闲。随分种花供冷眼，逢人留酒有温颜。乾坤只作醒中梦，风月何妨忙处闲。有约酬春争起舞，要看北道破先悭。
午酒三杯率处真，不知门外有风尘。溪山花木一帘影，兄弟妻孥满屋春。万事到头皆有命，两闲立脚要求仁。羲皇以上已难问，且做渊明左右人。
老来危迹感秋蓬，万事都归马耳风。百五节为春好处，两三年在乱离中。溅花难禁少陵泪，缚柳休辞韩子穷。最是残镫风雨夜，杜鹃声里梦西东。
风引归舟远翠蓬，转头三见柳花风。伤心殆尽王摩诘，痛哭真成贾太中。尚有鬼神知夜问，谁知兄弟坐天穷。此时此意无人会，放读离骚太乙东。
邨环十里即朱陈，时节过从气谊真。酒味同甘山脉水，韭香一洗俗饕尘。云南近日偶无事，天下几人知此春。相对无言无尽意，不将桃李著精神。
忆昨携儿寄小轩，儿今何在小轩存。唤爹若有褰裳语，恋母犹多泪席痕。两树桃花飞痛血，一山松影护游魂。销凝良久忽如见，我与同归家处邨。
山人知我岁寒情，十里移来老眼醒。凿破苍苔方丈地，种为门户四时青。春寒亦自雪霜意，世变从他风雨腥。牢立本根须畅茂，不施巧结看真形。
一年景象在春光，底事今年春反常。四十日来无点雨，二三月里却多霜。麦苗病燥饭亏料，桑叶死寒蚕绝粮。天下苍生不堪命，但看人事即阴阳。
夜来宿痼起心脾，辗转无眠不自支。水鸟信天那得饱，河鱼作祟却乘饥。苦无药力课神效，烂煮菜根为善医。造物怕生安乐病，时将疼痛玉吾衰。
连日南风雨不成，今朝忽有洗檐声。春膏唤起地元气，仁脉流行天本情。桑妇惊传二叶迸，田翁痴望两歧生。穷阎系命皆蚕麦，最是难供急急征。
帝魂旧话是耶非，知得安危动处几。自出蜀啼随地气，直过洛去泄天机。春风万古此心在，云树千山何日归。听到如今转难听，恨无双翼与俱飞。
西来本自趁晴天，雨卧东林日似年。百念已成沈水石，一行真坐逆滩船。何妨华鄂添诗集，暂与阇黎结饭缘。决意明朝向东去，山堂未到已潸然。
踏遍山南紫翠关，转西寻麓更幽闲。菊花数本竹边路，茅屋几闲溪外山。巧著轩窗随上下，賸留书画在中闲。是庵信美非吾土，自有菟裘足往还。
十八盘头翠碧函，参差檐栋倚岩崭。桑根已换如来座，峰顶犹存太白岩。地有粟泥堪当饭，山无松木独宜杉。半天图画风尘外，我有新题居士衔。
庖手馄饨匪一朝，馔素多品此为高。薄施豆腻佐皮软，省著椒香防乳消。汤餠粗堪相伯仲，肉包那敢奏功劳。还方谨勿传方去，要使安贫无妄饕。
结约登临百里深，流连风雨一窗阴。新寒镫火照清梦，绝静山林生古音。此日与君相别处，有天知我不言心。归途步步须回首，苍壁擎云几万寻。
初心高处欲穷游，兀坐书窗七月秋。风雨已成贫甫叹，山云却为老韩收。从来人事有圆缺，可是天公分去留。正尔无聊负暄立，赤书忽落剡溪头。
云旆吹晴踏翠巅，写成诗卷思翻然。谁知同赋有齐己，人指醉吟为乐天。意自源头水中涌，语如山色雨余鲜。尾貂分付归鸿去，欲便寻盟未有缘。
文脉丝垂感慨深，奎躔今直鄮山阴。末流自逐狂澜倒，独步直成空谷音。四海园林春事里，一家松竹岁寒心。相知不必长相见，明月春风处处寻。
忆昨追随太史游，欠招吟脚共评秋。自怜蒲柳难禁老，君向桑榆尽可收。人物多从危世见，山林盍有好诗留。和篇忽转云南去，便当同行云上头。
趁溪茅舍竹篱阴，石径如蛇屈曲深。吏卒不行烟冷处，弟兄聊说岁寒心。床头无酒可归算，窗外有鸡留伴吟。过午忽修莱菔供，悠长滋味在山林。
危途盍把隠为师，名姓翻嫌世或知。栗里已成终老计，桐乡犹记旧游时。云山杳杳勤搜便，风雨潇潇独寄诗。目送心期无别语，厚培根本做春枝。
满天风雨作新正，下访劳君一日程。长揖不交随俗礼，苦言惟有隔年情。镫生晕处醒相对，犬吠声中心自惊。人事难齐时事险，聚头时节且迟行。
入谷崎岖十里程，更崎岖处见沙坑。幼儿曾寄流鸿影，老我难忘舐犊情。后日早知为死别，当时寸步亦同行。如今但有东风泪，洒入流泉恸失声。
满坡翠竹闲梅花，梅竹中闲住几家。本为牛羊安著脚，近来狼虎肆磨牙。青山绿水成烹鼎，白纸乌薪等撒沙。邂逅老农聊慰劳，且随时刻做生涯。
老去襟怀得丧齐，东风吹煖送行藜。群山捧谷云居下，一岭分疆水向西。有路不来多事马，满邨交唱太平鸡。主人九十清谈健，樽酒流连日又低。
两崖削铁上擎空，下有灵潭与井同。龙出世时磐石透，水无底处洞天通。余波喷作雷霆怒，大旱腾为霖雨功。兄弟相携看奇迹，脚跟牢立崄巇中。
三井西边十亩坡，与云盘礴傲羲娥。危时自说升平话，险地今为安乐窝。鱼鳖收溪供草酌，竹松临户当花窠。故园台榭姑苏问，万事从来蚁一柯。
百罹身世不成家，赢得萧萧两鬓华。梦想山行三载里，绸缪亲谊百年赊。苍颜一见如枯柏，佳语相延总粲花。别后有诗须狎寄，莫嫌踏险路谽谺。
山光肃肃浄杉松，草草提携里曲同。不是休官住林下，无缘问菊到篱东。世途险迫闲为福，乡谊绸缪醵有功。酒散月明多感处，牛山故国正西风。
都子方知砚石亲，字虽小技盍留神。鲁公米帖犹存古，王氏兰亭已失真。莫事锋铓多巧锐，要令骨肉两停匀。中心端正手圆活，此外无方可教人。
吁嗟世事已难言，得遇重阳强作欢。白发不供新样眼，黄花却喜旧儒冠。两三杯里意存古，四十年前盟未寒。青壁丹崖本深窈，谁知冷处有人看。
危时时节已难得，况得知心盍共杯。我檄方从风里去，君诗却占日前来。何须一醉独重九，但是相过多几回。门外斜阳送行处，眼光飞过碧崔嵬。
闻得胥江尚涨沙，往来虽便重嗟嗟。旧游怕说铜驼棘，遗曲难听玉树花。满目山川谁是客，无情天地若为家。栖栖又入西峰下，踏破山鞋几两麻。
家有图书便不贫，一湾门径碧溪滨。山林深密宜今世，梅竹婆娑似故人。少闭柴门延野叟，多营菜圃慰脾神。几年役役方休息，收放浑如一钓纶。
晴边杖屦学偷闲，十里溪山送入檐。门外方争危处路，竹闲自下旧时帘。数杯同醉寒时煖，一枕高眠苦后甜。何幸诗坛有盟主，狎相来往亦何嫌。
珊然环佩下芝山，醉梦人闲醒眼看。三世相家知有后，十分谦德似无官。骚盟宽与江湖接，清气直将星斗干。难得相逢容易别，因风时为劝加餐。
安排聚首易参差，信意行来始是奇。山色堪餐饶有菊，樵歌相应自成诗。危时杯酌旱云雨，老境襟期春水澌。醉里更无门外话，一声寒雁弟兄知。
弃瓢巢父固云稀，解印陶潜未是非。风雨似知人世换，溪山自爱主翁归。时消孤闷有茶屋，天把独醒存芰衣。我亦岁寒松下草，相望百里借春晖。
新春欲洗旧氛埃，并竹寻溪试一来。冻雨忽交疏霰下，严风不放寸云开。主人雅量诗相住，老客归心梦亦催。滑道何妨徐著步，袖中金薤不虚回。
回头林谷已云迟，心不怀疑遁自肥。有菊可寻方觉是，无根自药岂吾非。危时一醉便为福，好客相过莫放归。欲吊湘累波浩渺，但须珍重芰荷衣。
交秋苦旱走疲农，惟合投忱地府龙。里社相师凭梵呗，山川无语笑盲聋。忍教地宝罹枯渴，安得天机捷应舂。联日定劳君眼力，雨晴只隔望春峰。
龙君非是忍忘农，一敬初终自见龙。雨感通时元有待，天分晓处可曾聋。雷车怒激腾东海，火伞忙收入下舂。我辈报神无别事，请裁佳句勒霞峰。
三数茎须细撚金，圆齐五瓣外红深。酷憎媚俗长垂首，善处骄阳不动心。色变化成丹灶火，时开落应土圭针。感怀南北多分裂，此独全名古到今。
嫩绿扶疏红倒垂，红闲黄染数茎丝。牢存本色心为主，懒竞时妆面向谁。受二气中开止昼，当三伏里傲炎曦。阴崖故国长安路，万里倾阳共藿葵。
赤日黄尘任涨浮，直茎疏叶里垂头。金心不逐时妆褪，赭面应为世态羞。分昼夜闲开落准，备离坎气品题优。倚栏感物伤怀处，何日崔卢入此瓯。
低垂不足畏炎氛，自是居高避俗喧。五瓣圆黏猩血重，数丝牢缀蜡心存。雅持本色明清昼，肯驻残妆媚黑昏。林下何人修炼到，丹余流入此芳根。
见了西山叹复歌，老天元不奈人何。一身死护松楸活，满眼生来兰玉多。忍处要如顽铁石，平生能定恶风波。世闲终有安时节，细把林泉岁月磨。
平生四海弟兄之，况是乡关见白眉。方醉梦中能独醒，自离乱后笃相知。溪山坎坎劳飞旆，风雨潇潇苦说诗。老耳不堪闻别语，青镫对影复何时。
胸次玲珑达事端，入山买屋贮清寒。奉亲最乐危时见，与俗相忘实处看。闲辍琴书翻兔册，旋添竹树隔牛阑。疏衣淡饭门多闭，章甫何妨独旧冠。
水镜空平取友端，频来山外伴酸寒。交朋旧在弟兄列，古道新交世俗看。地近诗筒多便翼，月明心事两危阑。自家头恼冬烘甚，犹幸偷安未毁冠。
忆昨依依话别端，潇潇暮雨满山寒。去家幸是老亲健，坐馆当如初宦看。归梦随风扬绿袂，吟情逐日写诗阑。从今稳入林深处，涂炭何缘行污冠。
危楼得地著身安，冬日烘檐夏气寒。木末清风平与接，山中本色晚宜看。课儿勤读书充架，留客高谈袖满阑。门外流渠源水活，不妨时濯自吾冠。
甘泽连朝拍稻畴，老天着意做今秋。软炊已报生尘甑，艰食俄忘淅米矛。甽口涨新浮白腻，禾头濯秀湿青油。疲农欢喜还长叹，官已催租不待收。
坐断青莲七宝池，又携铁锡踏嵚崎。一千丈雪与心照，二十里云随步飞。崖壁遍留吟墨迹，樵刍争看袒红衣。山林湖海本无二，处处风光属指挥。
有意西游万玉峰，往来何事太匆匆。知心能几片云外，回首应多明月中。争供粟泥怀太白，终留梨实待兴公。从今若枉诗相问，我住丹霞水竹丛。
脚力犹支一里闲，得闲便不记艰难。可人本色山林屋，避世珍羞芋栗盘。来往任教诗眼热，笑谈能化老身寒。感怀棠棣诗章在，试把丝桐檃括弹。
儿造从来自不情，百千万变底人惊。人生水上浮沤影，物论风前乱叶声。自笑醉吟空赘传，谁知橘隠竟无名。况今衰老知何用，惟有关门答五行。
光风颜色雪髯鲜，已到人闲稀有年。心好共称生下佛，身闲自谓饮中仙。安贫真味齐眉馈，养善良方高枕眠。更看镫宵儿迎妇，一家春与月团圆。
吾家兄弟笃天伦，晚景怡怡仅两人。门户相依杏阴旧，藩篱不隔棣华春。难逢燕夜如今日，回愧鳞年以次身。造物倘容顽健在，愿为老栎伴庄椿。
参差梅竹槿花篱，强对溪山傲百罹。终日书声清屋气，四时蔬食寿家规。苦儿知学何妨懒，老妇安贫未觉衰。无处可修床下拜，门前心事碧天涯。
修茂堂中九日杯，今年无复寿兄来。把萸空感同看会，插菊难教一笑开。不使犬鸡当厄去，却闻鸿雁送声哀。浮生忽忽何须感，荒草牛山戏马台。
半年腿卧近方仁，一出门来拂濯身。交十月天邨景好，连三日雨晚晴新。青山无语自知我，黄叶是愁还可人。谁信幽居便忘世，渔樵亦自有经纶。
天自高高倚盖斜，遑知人事可嗟嗟。公移急甚擘张弩，私系甚如求破家。镇一方浮劳地柱，救众生病瓣天花。万般巧计输平实，笑杀当年复壁涯。
大道荆榛万径斜，中闲役事最堪嗟。私心自分齐编户，公法仍条存宦家。免把血躯供刻木，尚存醒眼傲空花。要知天理无穷处，风雪严时春有涯。
夜泊南津梦岸斜，老来行役祇堪嗟。满篷风露五更月，残梦溪山百里家。蹴起睡奴催纤路，坐同吟伴说梅花。此归又且深深住，澜倒中闲要见涯。
芒𪨗东归日已斜，故人留滞岂来嗟。数杯烂醉饥时药，一枕熟眠安处家。湖海友朋多宿草，乾坤今古一风花。但将无事看时事，来往溪山诗未涯。
薄俗交朋赴字斜，可人一见祇惊嗟。心凭实地应多事，诗引清风归一家。休看马头秋后叶，自培门里岁寒花。何时相接从容步，遍历山巅与水涯。
衣冠古雅御风行，为我迟留半日程。未盍簪时劳梦寐，一倾盖后见生平。相看惟有兴亡叹，欠死难将出处评。回首梅花古松下，忍寒终不惹春情。
天地中闲澒洞尘，山林须是好三分。危时安饭僧家鼓，浊世清风相国坟。老后重来如梦见，静中自韵以心闻。同游话到溪头别，寂寂斜阳淡淡云。
天将洁白洗纷华，谁识人闲有叹嗟。馿子已无诗客路，羔儿偏属武流家。惊心玉树伤遗曲，回首琼林忆赐花。毕竟纷纷总成幻，抱琴无语剡溪涯。
天如旋磨又今春，留得非才未死身。浮世生来真逆旅，危时老去少同人。俗情一夜分寒煖，道眼百年无旧新。但恐明朝官事动，叫嚣隳突满乡邻。
兄弟相依友在邻，又添一岁话情真。梅花素入两年眼，椒酒难医百病身。敝帚自珍从众笑，破皮非怪亦多嗔。柴门一任风开闭，静看争春车马尘。
心如古井不生澜，无奈形骸寄两闲。老境阳春亦风雪，危时明月自江山。琴书有旧聊相与，门户虽贫未是闲。儿女不知何世界，劝传花事已斓斑。
宇宙中闲战血腥，不才难应少微星。穷顽得寿非三甲，老拙无文况六丁。醉后时歌东里曲，闲中堪伴北山灵。门前总是尘埃事，惟有梅花照眼醒。
老不能狂心自箕，览观宇宙百非宜。沈舟那管帆争水，抱瑟难随竽用时。祇把书医凭几困，闲从龟决访山疑。夜来窗下青镫下，兀兀无言渺渺思。
纷纷万变自鸿荒，人事都归梦一场。龚胜余生祇廉里，渊明初意岂柴桑。山林有味儿亲圃，风雨无眠客对床。衰老近来诸事废，渔樵唱和是文章。
残生光景满腔愁，平地江河汹涌流。可痛事多周正月，不言心有晋春秋。俗饕无梦亦寻鹿，人饱自歌谁饭牛。咄咄向天天不管，方来毕竟几时休。
欲言心事鼻先酸，最怕清流亦倒澜。尘路争车甘下泽，雪毛满镜自南冠。高悬古月看时变，相与春风到岁寒。案有陶诗须细和，无鱼归铗不须弹。
浮世憧憧为底忙，百年光景等风狂。乾坤自隘胸襟豁，言语无多意思长。但觉高歌同夜酌，未应别赋写春伤。吾侪渐喜无人识，自做无名草木香。
山林气骨本来癯，客气乘时敢阚虚。韩愈无医惟赠遣，宗元何病岂工书。不烦天女梵花散，自有乡人傩茢除。到底群邪须一正，请师孔祷莫踌躇。
世变纷纷蜂蝶丛，人情落落马牛风。山林犹喜典刑在，师友相从气义同。坎有亨心方善处，兑为丽泽要深穷。暮春乐处儿知否，好趁曾门咏舞童。
片帆带月趁潮行，晓及三江作住程。上冢偶随庞老去，过溪忽见远公迎。山疑无路亦多路，鸟独有声时一声。幸自醉乡风唤醒，斜阳烟草旧花城。
杜鹃啼断洛阳桥，心与萍流絮与飘。风雨故都同死梦，山林晚景十年饶。相逢得醉有今日，万事忘言付落潮。见说隠居归我里，尚堪鸡黍狎招邀。
枯淡生涯寄草莱，短供不给甑尘埃。吾徒例有绝粮事，世俗何从索米来。邂逅指囷如鲁肃，分明流饭自天台。不将乞字书为帖，拙语聊干一笑开。
天空地阔本无言，兔走乌飞自做年。老景光阴炊黍外，客窗风雨酿梅前。事随笑去户门福，诗为别来朋友贤。河水洋洋山杳杳，一声归橹绿杨边。
滔滔世事黯难言，忽忽光阴况晚年。草野姓名萤爝里，江湖消息马风前。论交有得无新故，处变如常是圣贤。何幸相知足磨琢，言诗须到赐商边。
与云俱卷十年强，百短难医独命长。自有青天看晚节，不将白发换时妆。田园活计雨声好，湖海醒心山气香。得一日闲胜一岁，老来免得别思量。
白帝来时赤帝归，年年流转不违时。书镫有约花先喜，庭树无情叶自知。楸市漫劳兵后梦，莼乡仅免客中思。老躯便动衣裘想，胠箧其如穴壁儿。
麦甑凄凉稻尚青，粒珠乘急价掀腾。市平本易无千斛，仓籴良艰且五升。长是信天还自活，未能送鬼任多憎。回头钟鼓群峰寺，饱饭高眠独有僧。
忽忽光阴日隙尘，回头十载两襟分。听经偶枉真人驾，过首犹怀处士坟。危世清风谁一面，青山啼鸟自相闻。殷勤寄到新诗卷，奇字终须问子云。
说着韬翁泪泫然，得来展墓及春先。松楸旧垅惊如许，风雨寒宵坐有缘。余味淡交微醉酒，回头流俗未烹鲜。明朝又别西山去，多少怀思集晚年。
卷怀经笥袖名鞭，千载阴何暗结缘。清似岁寒松独立，健于霜晓鹘争先。尘埃事与心相避，醉梦人看眼亦鲜。肯使鸡林浪传去，纷纷吟梓不同年。
昨见初绷浴露儿，如今又满一年期。山林深处寿高木，薇蕨清风生瑞芝。试取印来知异日，能将字认已多时。诸郎自是诗书种，嫡出源源分外奇。
谁将糟粕视诗书，兄弟何妨做拙儒。流水青山同醉处，清风明月几归途。樵歌相与为吟友，草市谁教见瑞夫。宇宙如今惟有酒，太和楼下渺烟芜。
古俗流传重岁新，交相来往笃亲亲。外家在望无十里，内表如今能几人。筋力难施身已老，形骸不索意方真。儿曹能拜何妨遣，要使绸缪百世春。
醉中咄咄向空书，开眼犹能傲薄夫。多事光阴存社栎，十年筋力老园芜。籓篱吾道难为党，衣食诸人未信儒。怀抱海深姑寄酒，习家池上不同途。
老景还逢春一番，尚能消受自温存。蚕寒风雨梨花屋，蕨熟人烟桦角邨。无事课儿多闭户，有时见客一开樽。旁观莫笑谋生拙，元是诗书旧子孙。
乌兔催更日夜番，独于衰朽尚相存。世情富贵鲍鱼市，老眼风流麻鸟邨。牢立诗肩撑雨屋，施营酒料续春樽。芒鞋又办游山计，我亦兴公不姓孙。
溪绕山围杨柳遮，战蜗国里退闲家。儿孙满眼堂万卷，宾客多贤馆五花。立脚东皋看倦鸟，回头温水笑跳蟆。相知惟有诗相寄，便羽一封三印斜。
飞来峰头飞铁锡，一坐八载丹霞岑。山林成阴饕眼浅，议论近古咻机深。白云泊对不留迹，明月行空是归心。可无坡翁挽戒老，试听重新钟鼓音。
石路深深著梵宫，绿阴截断出尘红。春风杖屦闲忙外，明月山林醒醉中。有酒何须白莲社，无诗可入碧纱笼。归途自有儿扶笑，不用过溪劳远公。
识破机关便出林，满天劫火可能侵。水流不去青山影，风与俱高白鹤心。物外弟兄相契合，眼中世界几浮沉。是知处处虚西榻，难得慈云一片阴。
流俗滔滔逐乱尘，典刑卓卓老宗臣。山川在眼孤忠泪，风雨无家一梦身。及奠生刍吾已晚，忍看宿草自成春。方来世事谁能料，须认分兵护墓人。
藕花池上竹梅阴，一舣中闲用意深。画舫规模供燕适，虚舟世界看浮沉。快风未信千帆福，逆水难凭百丈心。惟有此蓬飞已定，更无惊浪怒涛侵。
雅怀欲友汉刘樊，巧筑屠苏压大兰。檐宿白云山气重，门无赤日树阴寒。少年自得老成趣，危世谁如肥遁安。下界黄尘从扰扰，不妨高枕梦邯郸。
天赐衰年一屋清，住深不接过门声。带泥笋角烧易熟，得雨芥心批又生。山与云宜时弄色，鸟乘春旺自呼名。谁能计较方来事，粥料何妨逐日营。
青山屏绕碧溪湾，不是闲身欲到难。好客易招才隔水，先茔在望莫凭阑。三杯便是人闲福，半榻聊分物外安。扶醉有儿归路稳，不妨风露旧南冠。
出林危世是亨途，道眼相逢菜味腴。愈契大颠非为佛，坡知老印本来儒。携晴雪瀑藤花路，话旧青镫柏子庐。万事已抛松枕外，不妨姓字落江湖。
锦云忽把老瞳遮，寿语何为及我家。怕说庚寅赋湘芷，漫书甲子谱陶花。长途交骛鼠为虎，孤迹偷生蛇放蟆。人世到今何足问，桑榆况已日西斜。
天女多年为散花，晚年来此寄年华。贫因好客甘如荠，诗解醒人苦似茶。入室漫为云作主，开窗惟许月通家。有时得句忙题处，满壁淋漓字湿鸦。
梦断天边飞佩霞，短筇松路趁溪斜。归鸦山外烟如画，过雁云闲雪欲花。跌岩琴书谁我辈，承平钟鼓自僧家。从今载酒须同醉，兄已头童弟发华。
生计何曾问有无，心安便是邵尧夫。搀春菜奉清饕味，耐冻梅呈本相癯。闭户茶香浮雪屋，推窗山影落冰壶。终朝幸自无他事，忽听儿童报索租。
老怀不与世情便，才说闲行兴翼然。微湿易干沙软路，大寒却暖雪晴天。未曾到寺香先妙，底用寻梅山自妍。笑问松边人立石，汝知今日是何年。
一诗未足见儿贤，意气中闲颇蔼然。忠厚人家宜有后，乱离时世始知天。老怀信汝穷须达，俗眼从渠丑做妍。培得根深花自茂，莫将今日看他年。
吾将语汝汝来前，勿听吾言藐藐然。君子最难端造处，人心易失本来天。须知妻系家兴废，自有人分行丑妍。三世一门诗礼在，莫教春意有穷年。
晓日烘晴一白晞，青鞋踏滑叩禅扉。千山流水溪声活，二麦涵滋野色肥。僵卧不妨晴又出，兴来谁肯夜空归。弟兄欢笑儿扶醉，满袖新诗下翠微。
薄俗滔滔逐水流，谁能古道两绸缪。白云终日静相向，紫气有时来更留。啼鸟已呼春到了，醉馿曾记旧游不。山林乐事输君早，未遇仙炊已转头。
万木都由冬折磨，孤根却做老生涯。寒心欲吐知谁主，瘦骨相依有自家。祇许江南鸿雁见，肯交春后蝶蜂哗。风吹不断西湖梦，一曲从他月落笳。
溪水沄沄云出山，行边意思自相关。欲从杖履吾已老，犹喜诗书君未闲。道脉不随多事去，文风似放一分还。纷纷世变忘言外，春在西皋花柳闲。
祖心流庆我生儿，说与吾儿初诞时。吉梦觉来珠蚌坼，喜声浮动玉麟知。如今弱冠归妻后，此是平生进德基。自有季方家样在，一门诗礼要扶持。
一寸春晖值万金，谁能白发系光阴。燕鶑已付忺新耳，蚕麦犹关活世心。坐到夕阳如梦寐，看来时事只沉吟。暖风吹面忘怀处，何日何人更似今。
两冈衔口水流唇，茅屋三间松四邻。花影落池尘外境，鸟声喜客静中春。生涯已付桑林旧，活句还随菜酒新。滋味悠长有兄弟，不知山外更何人。
苍狗白衣纷过云，到头故我始为真。山林高看平沈世，风雨难摧独乐春。时出苦言医俗耳，多培好事寿闲身。仰天咄咄今何日，百里相过有若人。
误辱高轩访子云，须知我自是玄真。石心已落千寻海，霜鬓难留一发春。门外道途新旧眼，兵前朋友死生身。如今聚首休轻别，他日黄金枉铸人。
雪窦飞来一片云，寺门兴起总由身。钟鱼饭众有今日，钲鼓粥神多信人。两阁眼空风黑夜，四山手植雨清春。我今亦是陶潜辈，三笑图中就写真。
楼阁高虚压翠微，诗囊酒担答春晖。山环水抱花相映，天阔云开鹤自飞。已有新阴共醉卧，何妨清话放迟归。浮生难得如今日，回首人间万事非。
翠竹黄花曲曲香，中间犹有太平腔。淡交一饭云山钵，诗梦对床风雨窗。忽动归心随晚策，尚留醉兴寄春缸。闲行除却禅关外，牢闭柴门学老庞。
人情相得古来难，肯溯溪山伴退闲。潇洒风流屏褥外，和平气象瑟琴闲。鹊巢自爱居南国，鹤帐从教怨北山。只恐杜鹃声梦里，与君飞去又飞还。
声气相投玉应金，花闲话到翠成阴。一清门户无同脉，万古诗书可立心。母子要知乌哺反，夫妻应感白头吟。若言相谂早须觉，难得青春长似今。
纷纷薄俗事轻唇，自喜衰年德有邻。危世孤儿华发母，归舟百里碧波春。不因噬指感怀切，肯学呕心搜句新。娱舞慈庭应细说，丹山笋蕨正宜人。
弓招消息下幽京，群起张弮不受檠。衰朽分为林下物，英雄谁取彀中名。坐看年少抟双翼，争把时铦驱五兵。万事要终方有见，休凭水到说渠成。
绿阴门外涨黄尘，来往清风自可人。契阔一尊镫雨旧，平安数字麦寒春。闲居有味何妨拙，古道无情却耐贫。漠漠水云山隔断，何时王翰卜为邻。
天正宜晴却又非，云顽未是放开时。可曾路滑官移缓，但觉山寒农务迟。风雨颠狂如醉汉，乾坤正大亦嬉儿。阴阳自有人调燮，牢闭柴门只自规。
分得天机自动簧，与春相约不参商。无情有态眉如画，是曲非腔口尚黄。公子旧呼归梦境，友生新好出邨庄。山窗诗客先听处，写入乌丝句亦香。
二竹家传一发微，眼中难问是和非。诗书事冷官符惞，韦布形枯缯户肥。儿戏仙楼空梦见，老过颠岭只愁归。山溪亦有不平处，终日諠声水战矶。
白首犹堪数里行，相过一笑见山堂。残僧门径静于夜，新夏林塘暖自凉。且借吟床娱半日，何妨归笠戴斜阳。我来岂敢辞筋力，先陇松楸倚寺旁。
吾爱吾儿责望儿，终身实处看平时。夫妻琴瑟方为顺，伯仲埙箎便是诗。要向鲁邹中进步，先从曾闵上求知。酒边见汝倾心句，不觉摇头笑脱颐。
住世光阴晓日霜，浮生谁弱又谁强。干戈时节贫差稳，诗礼人家话亦香。何用移文来北陇，可能把酒博西凉。妻无愠见儿堪教，门外从他沸一铛。
满城呵道涨黄尘，仪卫森严亚玉宸。幕帟游魂勋阀旧，鼓笳杀气谱家新。西风儿戏知何世，末俗民心只有神。兀坐僧窗增感慨，梁公已矣更谁人。
老友姑从方外求，危时亦可少纾忧。笑图难赘余人契，病室应关一世愁。淡饭是缘终有味，故山虽好莫回头。满航雪意元无价，住色空中是应酬。
马头姻缔热相寻，谁识清交旧绂簪。泽底李无门望态，村中陈有世婚心。别来得见百罹后，坐到忘言两意深。醉里送君何所有，嚼梅花碎写成吟。
应梦熊祥月又圆，以迎命汝岂徒然。迟之蓐卧十朝后，恰似阳来一日前。极处逢生天意在，长孙得嫡祖心传。相期他日成人事，复见升平要着鞭。
世变不常有阴晴，吾道由来自坦平。安得天资白受采，要凭学力浊为清。三日刮目迎吕逊，一月坐春盍孔程。便须从今加鞭去，庶免辕越辙幽并。
曾携古调坐琴清，独有知心老灭明。百拙相安无异政，三年一信自同情。绥强粗祖太邱实，宰社终惭户牖平。桃李春风重回首，谁知倚树有新盟。
山林分老不求官，梅月窗深耐坐寒。浮世人如春梦乱，明朝事作宿缘看。膝边镫火心相付，眉里杯盘量自宽。睡去醒来朝复暮，百年如此是平安。
老境途迎作梦看，出门相送是愁端。分携不去有心在，长揖无言回首难。雾雨暗山家信远，春风吹笠客心寒。儒生例是多劳役，幸得琴书路尚宽。
絮帽蒙头太白峰，忽然霹雳起虚空。遁庵强出本心退，荼毒高迁好样同。南北云山十年梦，东西浙水一家风。无边福量如何说，龙象都归禽纵中。
落花流水去帆孤，风雨交情奈老夫。诗屋知谁共云月，笑图和我入江湖。千山遮眼梦自到，万笠传声书可无。家有寿翁垂百岁，尚因归省及桑榆。
流俗谁能问故知，殷勤书信驿同驱。古心地老天荒日，闲意风来月往时。交一臂闲机尚失，隔千里外会难期。从今要识相思瘦，认取青山槁木枝。
当年分得月中胎，八岁精神愈觉开。小学路头方谨入，平生根脚要深培。家贫只问子贤否，父老何妨兄教来。须识此身关系大，莫如流俗赴波颓。
道韫生来亦谢芝，解吟今有寿兄时。着行布字银钩细，镕意成辞金薤垂。义气流行亲手足，笑风吹到老须眉。自家儿女能如此，一味清甘足解颐。
向来枯卉亦生芝，种学才深可瑞时。语海方知蜗井浅，培风当使翼云垂。可能任运如彭泽，也要名家似蜀眉。理义本来非外铄，自求两字盍观颐。
石火光中见岁华，溪云深处寄生涯。诗书屋下无嬉具，桑竹窗前有美花。拗境日增多活愧，嚣尘天与一贫遮。乾坤自隘乡邻好，犹得开门守故家。
参差新复古禅关，残树疏篁百亩闲。清晓轩窗初过雨，黄尘城市自深山。一家暂付客天外，半榻聊分僧夏闲。犹有故人相访问，到无言处是时难。
梦曾骑马踏京华，老矣盟鸥寄水涯。回首故人多宿草，攒眉晚节自寒花。南风漫把初心鼓，西日难将只手遮。犹有穷吟谁管领，何时王翰作邻家。
玉润深惭冰未清，午轩杯酒见人情。艰难方识山林味，亲戚还兼朋友盟。安用白头伤世变，又看黄叶报秋成。羡君燕奉潘舆处，淡泊中闲礼乐声。
炳炳双星从古然，滔滔多话到今传。渺茫河上曾无事，醉梦人闲自并缘。妄不易祛姑立我，巧如可乞岂为天。痴儿甘受三年诈，独有崔生此话贤。
天教少昊管金行，发越清商妙莫名。万宇虚凉机自动，千林摇落气难平。怒为伍子潮江吼，细入欧公夜壁鸣。最是幽窗多感处，数声唳月雁南征。
气应商声惨又清，人闲难听亦难名。非神非鬼洞庭乐，为鹤为风淝水兵。老叶自吟高处调，寒蛩相趁闹中鸣。西风机籁年年事，分付与天心自平。
君客蓬堧偶滞留，我寻菊伴枉经由。翠微轻失相逢笑，白发堪禁几别愁。只为交情如管鲍，未能忘物似聃周。何妨重约论文酒，尚有橙黄橘绿秋。
挂画烧香书满前，丰标清出剡溪源。平坡肘腋眠牛垄，小屋规模放鹤园。外事任如黄叶寂，闲心暗与白云论。应须参到希夷处，自是三峰直下孙。
梦破邯郸百念齐，长汀西畔半分溪。护符清出黄冠品，承命有加紫诏泥。径捷更谁疑晚节，山居有客侈新题。老吾亦是三峰裔，何幸相逢有子兮。
身是书中老仆童，布衣不溯马头风。虽无二顷资穷巷，犹有三峰著睡翁。虚室漫留庄叟白，新诗忽见相州红。危时流俗滔滔去，铁石心肠独我同。
白发扶携绿发迎，今为何日自欢声。任供觞豆人情便，存古门庭俗眼惊。寿语相期滋我愧，醉吟多感有儿赓。但令里曲皆知孝，此酒何如考叔羹。
杏林深处长孙枝，春意烘堂看试儿。脊硬不移匍匐手，语迟厚养粹凝姿。喜开三世瑶环瑞，满望重闱白发慈。与汝家传双色笔，文章得力岂无时。
避世归来星一周，小丹山下剡溪头。风尘满眼醒如醉，宇宙关心笑亦愁。书几日听诸子业，菜畦时共老妻游。吟鞭倘践相过约，鸡黍犹能食仲由。
早岁雄心撼不周，晚年归契老禅游。肯除酒戒容元亮，欲答梅诗愧子由。隠几云山长在眼，出门风雪又回头。元宵有约慈云阁，镫火能无感旧愁。
清护祠香立翠寒，谁知活处发霜痕。生生与善相为脉，节节是仁皆可根。方信虚中涵造化，何妨直下长儿孙。更须就此封培去，千亩成阴百世门。
邯郸枕上梦回身，景照窗前醉卧人。山别是天迟放晚，鸟知何世早呼春。乾坤大事三缄外，湖海清交一笑新。山去莫嫌来往密，免教云树两驰神。
浮世蘧庐付一呀，诗书余沥子孙家。两池分受高低水，四岸量栽次第花。笑傲溪山如故旧，招邀云月共生涯。相逢数酌春风酒，不信人间有战蜗。
卷收湖海入高怀，勘破人闲蛇影杯。老骨耐看寒后柏，古心相沃渴中梅。何妨风日同清美，不怕山云碍往来。多少诗香播牙颊，夕阳移酒坐兰苔。
象骖来自海之滨，何幸相逢孤独园。好句不妨诗共屋，戏言敢及赋名坤。江湖自有清风调，云月难招流俗魂。千里文章本同味，几时樽酒细重论。
占得资身话柄高，六鳌岛上足逍遥。南风又送飞霞佩，北道相期明月桥。要坐虎皮专说易，肯携凤侣共吹箫。此行直上青霄去，不比闲缠鹤背腰。
寥寥古道独开门，一见无言心已闻。别后黄尘留四月，坐来清雨洗三分。鳞鳞秧活方吞水，翼翼山飞欲舞云。此景此生如此酒，证明耐久有南薰。
老惫无如汗枕何，起看玉宇泻银河。残山賸水凄凉甚，明月清风感怆多。无计闭门遮外事，真成开眼梦南柯。坐来不觉东方白，又是余生一夜过。
喝破炎尘一锡飞，迂程千里访衰迟。袖中明月无时价，面上清风似故知。契顺何求惟勇义，参寥欲去且谈诗。便应立脚五山顶，未死相闻倘有期。
家住黄沙绿水湾，功名土苴任天悭。顾瞻宇宙惊多碍，收卷江湖憩一闲。处子声容心自铁，太公年几鬓才斑。老来难得重相见，明月清风处处山。
冯夷老手妙庄严，一色工夫一夜添。统卷山河还太极，平抛珠玉到穷阎。瘦吟相谂梅寒苦，渴饮何妨秫冻甜。黄竹方哀籴方涌，幸犹三白是丰占。
流俗谁知运会元，逢场作戏逐时论。梅花簪烛行呼野，竹叶装巾醉舞村。幸是深山宽夜禁，苦无佳月破天昏。鳌山盛事当年梦，老不禁寒早闭门。
吾行荷谢老天公，不放南来送雨风。筇杖步前皆雅兴，梅花香底欠诗工。尘埃辟易青山外，邱垄凄凉落照中。一片初心分付处，儿孙他日记衰翁。
四郊多少出云山，六月如何得雨悭。天意茫茫知不外，秋成岌岌有无闲。人非稼穑谁为命，职在蛟龙可听闲。终藉精忱起灵蛰，鹤骖带得夜瓢还。
外家忠厚世多才，挑辔相过一笑开。珍重年光记亲戚，绵延义脉到云来。后生要积为山篑，前事休论覆水杯。榾柮炉头好情话，莫冲风雪便轻回。
山闲筑屋古西坡，小小规模浄似磨。两壁鼓钟来雪窦，四围松竹护云窝。轩窗有趣高僧远，门户无遮俗客多。我寄前林时一到，未知风月意云何。
惊魂何事到西坑，岂是三生愿莫偿。两寺鼓钟醒客梦，一邨草木助吟香。人情物变多时样，水色山光自古妆。我本无何乡里住，仰天𫖯地两茫茫。
十载扃门白发翁，一丝飞毒忽缠胸。浮云随詟惊雷散，跃铁终逃劫火镕。尚有先庐供手实，幸叨儒籍免身佣。关津本不征风月，来往何妨信一筇。
山居随意旋添成，截断人闲利欲腥。兰茁不妨虚白屋，松苗如见旧毡青。书痴面目唾亦笑，酒圣风流心自醒。闲里光阴天下乐，谁知此处是思亭。
聚忽如萍散忽云，今朝得见满腔春。诗书有味兵前友，官府无名天下人。相对两穷消白日，不交一语到红尘。梅花纸帐寒初试，尽可留连似病身。
二十年前尘路忙，如今都住寂寥乡。梅花时节溪山好，菜粥人家门户香。否往泰来天外事，早眠晏起枕中方。案头只有尧夫集，参得透时滋味长。
数窠岷紫破穷搜，珍重留为老齿羞。粒饭如拳饶地力，糁羹得手擅风流。家贫自盍勤多种，岁晚何当饱一收。回首人闲剑炊米，谁知煨烬有炉头。
一檐晴色好相陪，可意人能几度来。便觉酒香随意动，共将书气拓尘开。有生盍作无生看，未晚何妨到晚回。安得分时皆是趣，停云归鸟亦悠哉。
儒酸自是分当穷，老退非干势不容。并日莫留馋半菽，余生休说寿三松。眼中落落同人少，脚底兢兢坎险重。惟有灵山老吟友，暗中心事两云龙。
浮生分付四休休，自谓眉闲绝点愁。鹤在鸡群空有志，鸿罹鱼网莫抽头。妄灾勿药终须喜，坎难维心底用忧。荣辱两忘饶落魄，何妨痛饮学巢囚。
吾今七十有七岁，多事多忧多病余。举室忍贫馋煮字，长儿留远梦收书。券逋积滞泥中兽，户计偷生釜底鱼。回首当年有今日，苟延如此要何如。
古调难逢钟子期，近交祇数巳公诗。家风自别闲相似，心事无涯话有时。草木味中犹着我，荆榛丛里更同谁。衰年如许会能几，俯仰悠悠云水知。
忆昔曾寻紫翠堆，转头非旧几年来。僧檐蔓草几成树，佛座莲花半缬苔。忽自吟边飞锡到，再从空里把山开。江湖总是风光地，应世因缘第一回。
早挟台山紫翠光，来栖高处足徜徉。浮云相伴身为客，落月应同梦到乡。雁笛入联饶独唱，凤箫在袖待双翔。拍怀湖海何妨共，倘许扶携上大床。
六十家婆八十翁，此心无事便融融。肉香韭甲磁盆内，蝶梦梅花纸帐中。自有乾坤无俯仰，谁知否泰是穷通。出门一笑春风阔，孤鹤横天忽自东。
斑发朱颜楚秀翁，陶陶乐意与天融。凌虚长啸天无际，耐静高眠日过中。茅屋生涯消几许，梅花气味最相通。诗书风日何妨共，载得归来自甬东。
物表楼前话一番，晨星落落破痴昏。诗书非事口儒学，韦布不知身相门。壹是古心交耐友，多将新意发陈言。吾今老矣难重会，川泳云飞有子孙。
赤峤归来似梦中，春风满面扫儒穷。祇愁不祭鬼成馁，那问乏供儿哭空。饥卧何妨专雪屋，清贫消得唤冰翁。浮生总是闲烦恼，天已安排十二宫。
潘御迓从灵绪乡，箫吟欢动喜还堂。诗书余泽心犹古，桃李春风话亦香。卜筑已投山契合，奉甘先与菜商量。行边好语须听取，去却来时后会长。
寒山曾约醉梅香，桃李花时愿始偿。四海旧交知有几，三年一见去何忙。春光自好别情恶，老语无多赠意长。送到溪头重回首，东风吹不住垂杨。
古道难知薄俗新，穷涂别语记城𬮱。君携夙学长湖塾，我寄残生农望春。相见笑谈虽未准，一诗来往尚堪论。出门凝眺空销黯，流水行云冷看人。
两别因循久酿疑，其如老病骨累累。心铭自勒家庭苦，手绠曾悬坎井危。吠雪有声非我累，仰天无愧要相知。交情须看寒松柏，傲尽春风桃李时。
望春山下剡溪湄，穷处无聊甚系累。竹会依然思二阮，苗凶行矣入三危。枭声只盍闻而睡，蛇影堪期达者知。试问流空千古月，过云妨得几何时。
巫山神女欲回车，滕六留云布玉华。流水不冰翻有气，老梅虽冻自宜花。幸逃僵死榆关戍，相伴饥眠草屋家。种麦已迟天岂恝，一声晴意晓檐鸦。
多年坐镇翠微西，钟鼓声中好品题。见大不嫌山寺小，立高应笑世人低。扫莓苔地皆新筑，倚竹梅云是退栖。最与老天相狎处，无边风月省提携。
行年八十病余身，梅坞留连率见真。花到诗家方吐气，酒无菜饤不成春。世情风雨妨归路，古道山林有主人。珍重此时相得处，弟兄门外是浮尘。
为吾大患为吾身，假合将来认作真。乌兔有谁相与老，燕鶑于我已非春。再生未死客中客，万事无闻人外人。独有梅花尚知己，不妨一醉且同尘。
僵寒危病分泉台，谁料今犹事酒杯。可是食羊供未足，祇因齑瓮唤教回。紫荆老树死中活，棠棣春花笑处开。儿辈不知身是赘，劝餐云母寿方来。
得闲处处是春台，分付浮生水上杯。诗酒未为知瘦杜，箪瓢元不误贤回。无情宇宙今犹古，有脚阴阳阖又开。世变何穷故如此，只将方寸靠云来。
乌飞兔走傲昆仑，人世浮浮托命根。梅竹仅留三亩宅，桑麻方见万枝孙。云相迎送话诗客，风自闭开无事门。适意手攀檐外柳，旁观抚掌笑游魂。
秃鬓萧萧八十翁，为谁留滞客檐中。有诗不赋满城雨，无酒可当吹帽风。与菊相逢还自笑，看萸欲健莫知穷。回头戏马台何处，万里秋声有过鸿。
驹隙光阴自去留，眉头底用着闲愁。人生枕上皆槐国，世事棋中几弈秋。为子孙谋惟蠹简，有风月处即菟裘。醉多醒语不觉晓，何处钟声出梵楼。
默默融融内自观，纷纷藉藉外何关。托言鹏化未为大，相与鸢飞方是闲。万古乾坤全易上，四时风月小诗闲。天寒一步不轻动，祇为梅花费往还。
短筇敲路又投西，满眼皆诗不用题。风撼材声如海怒，天铺雪意放云低。自怜白发貂裘敝，欲借红炉纸帐栖。记取年年此时节，两翁一醉笑扶携。
两家昆季贺正来，投辖留连肯放回。恰第四朝春正好，合三百岁老相陪。有光西洛菜羹社，同醉东坡蕉叶杯。何似添侬八十一，呼为五老共徘徊。
喜逢新岁带春回，四老过从贺泰来。君若燕毛分次第，我当鹤发领徘徊。忺怀爵跃空相望，弱脚蹒跚阻一陪。传语诸贤任抛外，百年夫妇自衔杯。
老境何须更问年，得须臾活便翛然。平生交际无金谷，穷健中闲自葛天。终日闭门知拙味，有时放杖信嬉缘。儿孙子曰一声处，已觉诗书世的传。
平生英气欲摩天，晚节逢罹欲自怜。纸帐漫移春梦枕，画叉难继日支钱。那知病及穷韩愈，肯把贫谋富计然。但得身安字堪煮，寄声自有故山鹃。
乾坤万里一长吁，老惫悠悠据槁梧。未死自惭前死欠，有生不若此生无。纵闻新诏开途辙，难把陈言入范模。寄语嵩峰子张子，山林深隠是耆儒。
人生等是蚋蚊微，年到如今死蹉时。齑瓮余酸聊自分，蔗乡翻苦要谁知。山川岂特雁堪唳，风雨不知鸡可诗。时一出门云万里，回头只许影相随。
从来热处易留人，孤负初心垫角巾。盍与溪山酬素约，任将风月洗黄尘。口犹有齿先尝乳，事付无言但饮醇。见说明朝又东去，莫教虚梦觅诗邻。
洁蠲老笔记祠庭，更把辞情韵入声。誓守松楸为得死，肯戕桑梓买偷生。衣冠图画君心事，香火焚修子血诚。孝义本来无世变，有谁下马拂阴茔。
道义相从自一宗，世人扰扰等鸡虫。桂坊素袭多文富，橘隠何忧五鬼穷。宽以平田为日用，笑将逆境付天公。何时王翰相邻住，樽酒论诗两醉翁。
湖山聚秀系斯文，汝更峥嵘瑞户门。嵩里是人夸宅相，慈溪之后有曾孙。书声自可怡重庆，家学何妨涨一源。远大相期吾耄矣，莫将苦语等闲言。
手扬教铎下龙汀，三载从容擅最称。禄釜半虚家继廪，书窗独冷仕如僧。狎曾问字春风坐，惜欠论心夜雨镫。此去兰台芸阁邃，尚须时寄一溪藤。
新得新晴纵夜游，纱笼喝道肯迟留。风流买市皆如愿，雪艳歌筵总莫愁。不放晴光半分过，亦知人世一沤浮。星星镫火须臾事，何似长看素月流。
君家深似武陵源，又出云来旆影翻。负笈肯忘鄞北里，彯缨长说海东门。健收风月归谈麈，醉挽河江入酒樽。回首溪山吾耄矣，笑盟知有几番温。
说道贫闲亦自忙，谁知硕果自存阳。堪怜冻病如无己，不复狂游似季常。过眼世情多逐臭，闭门家话自生香。重阳已在西风里，空有龙山入梦乡。
八十二年真过分，两三闲屋漫偷安。家人病退药方熟，儿子归来酒量宽。祇把诗书供日用，不知宇宙有风寒。开门但放溪山入，心本无他谁得干。
袖携诸老义门诗，烨烨精神起病衰。千里远来风教地，一言不及浪游私。山家饭粟论交淡，驿路逢梅信步迟。古道蔼然三代上，由来好事要扶持。
谁敲拄杖碧溪湾，得见霞城老则山。对面相惊风鉴旧，论心不放雨镫闲。浮生梦蚁凄凉外，春事啼鹃远近间。幸有新诗相慰藉，忍攀垂柳送东还。
二十年来一见悭，好风吹到小丹山。心交融畅醒如醉，诗话绸缪忙亦闲。邨况非今非古处，花时半雨半晴间。君今更欲寻僧去，知有吟边债未还。
朝阳鸣处发天和，化作灵根植宝坡。翠脊双飞供衬色，血诚百喙染芳窠。仪韶难赴风云会，任数何妨岁月多。翼翼自珍无一语，暗听游客赋卷阿。
山林幸自绝尘氛，旧事谁嗟散幅裙。方外老交心似水，坐中高论气腾云。杯盘引兴真相率，钟鼓催晨醉不闻。但愿长留风月主，从今径造免移文。
分明眉目绿双丫，意气融融十岁华。若要终身行路正，须防小学入门差。人心不古皆流俗，师范如今独当家。八十老翁无长语，九经中有好生涯。
云自悠悠日自长，栖栖破屋七峰阳。危时不死风潮泡，耄境犹生石火光。衔袖殷勤迂客旆，联珠错落照山场。扶衰展玩无时节，细把诗中一味芳。
青鞋踏过剡山长，黄菊初香替紫阳。情话绸缪无世变，意吟潇洒似秋光。别来杏苑惊三载，问及花崖梦一场。我亦风前霜后叶，饶君青发擅春芳。
西崦残晖薄首邱，与猿同啸鹤同游。山林一出资惊笑，风雨多情管滞留。前别忽来如再世，后期禁得又三秋。湖天倘有相从分，为我何妨割半洲。
眼中宿草感怀长，听彻啼鹃送洛阳。萍世生涯随日异，花崖门径尚风光。心知父志能全我，文得家传早擅场。天也有人方寸事，本根深处自流芳。
三载分毡正学规，初心元不为穷饥。官身恰似僧游锡，归面无惭妇织机。霄汉故交为有后，山林遗老辱相知。前程步步须珍重，岁晚江空人物稀。
道义为乡自不同，肯随流俗唾衰翁。高谈惊散洗红雨，清饮唤回依绿风。直欲鸢鱼相上下，那知乌兔有西东。得闲不乐真堪笑，金谷平泉总是空。
梅弄疏花近黓天，摇摇征旆浙西船。江湖阔处多奇遇，风月初心及少年。莫向晚唐中入局，须从老杜上加鞭。耄夫拙语几乎骂，免示他人作怪传。
趁小春晴踏险来，相从溪屋冷生涯。山林眼力空时态，风月诗声起病怀。薄酒出𥬠多亦醉，晚菘入馔淡为佳。人闲乐处聊示耳，此外本无邱与崖。
梅窗生得宁馨儿，乳腹方离气已奇。傅就外居来岁事，学从小入去年时。擅三元美家谁继，有二郎贤父自知。可是耄夫虚赞祝，向来功业是人为。
与云游戏佐棠阴，古道谁云不到今。三载二松公事处，百年乔木世臣心。夤缘肯及通家旧，饥饿何妨闭户深。公去那来遗爱在，老犹能听昼帘琴。
壮年自下退工夫，看破人闲戏剧图。灵运在家心已放，知章还里计非迂。梅花梦好抛鸳侣，蕙帐闲多引鹤雏。湖海风波任澎湃，白云飞处结屠苏。
马首争迎我鲁山，山邨风景趁诗还。樵苏饱暖烟千聚，鸥鹭平安渌几湾。似把宦荣抛度外，但收民喜上眉间。作舟事业才轻试，余刃恢恢心自闲。
晚风吹下六花祥，喜到眉闲色浅黄。旋积层寒消夙瘴，平施一白洗时妆。要寻闭户家形迹，肯为乘骓客断肠。岁事已占禾麦好，与民相庆著诗忙。
开遍梅花柳渐丝，甘棠次第又添诗。马头邨路皆官况，面上春风是己知。山笔重时谙事体，蒲鞭轻处惜民饥。老夫尚解随人后，舞劝碑潭水一卮。
冰蘗肝肠无诡随，彼嚚何物妄相持。梦魂不到菜园破，行止肯教芒𪨗知。安用舌埋防异日，空闻肉袒有当时。从他万口自公议，谁学偿金直不疑。
诗是天机不浪吟，自吟自正自规箴。参成凤诏经纶手，织得麟经笔削心。宇宙中闲皆分事，云霄高处是知音。从来老练公名大，两鬓何妨点雪侵。
谁其知我独春秋，小试毫芒大用留。二万言书关社稷，八分地位傲公侯。儒家本色饶青眼，仕路焦心早白头。笑杀庸人漫多事，包荒襟量自休休。
嵚崟一岭晓光寒，胸次乾坤本自宽。高处何妨吞里港，倦时浑欲隠中盘。攒眉旧市谁安宅，加额残民自拥鞍。慈父母来千载遇，手将平易扫艰难。
锦制丈高底怕伤，手挥烦热坐清凉。豁开心上平明镜，看破人间戏散场。县里方将客醉白，台端只怕趣催黄。梅花本是酸寒物，终累他年铁石肠。
笠战西风马喷沙，帆樯迎浪舞神鸦。调舟欲助江流柿，入海非求枣似瓜。归客迂寻桑社景，吟鞭香带木犀花。行边好语应听得，秋月春风六万家。
广莫亭前秋气清，招邀酒伴走庖兵。悠然谁解知真意，乐只应须在太平。直到上峰饶独步，尽收下界入双明。满头芬馥随归马，惟有黄花不世情。
道脉来从洛二程，天教驰辔福东瀛。笔头有海清尘浊，胸次如春放雪晴。喜拍蓬壶鳌亦抃，攀遮梅驿马难行。恨无老翼飞随去，岁晚江空潮自生。
清风明月满蓬瀛，谁识监州闲世生。道义浓香薰政谱，文章余力到诗城。傃儒不买三姝媚，好客能容一座惊。见说锋车春在路，北门西掖是功名。
振讯䙰褷病鹤形，箳篂影下话平生。受原宪业惟环堵，溯德公心不入城。日把寸量著蝶梦，云拖一出被猿惊。自惭迂学经题品，输与两生无姓名。
绿发红颜玉雪肤，南风吹送上云衢。平生师友相从去，本色功名一笑图。庠校元非糊口地，诗书却是护身符。颓波世事那堪说，要见人闲有丈夫。
万里风云路向前，功名盍趁仕强年。文如李杜谁争焰，心是夷齐不问泉。别驾有功歌沸海，筑台在望勇趋燕。自惭筋力难追送，侧耳凌清上集贤。
买屋相依老翰林，满腔新意见新吟。浮云仕宦四方志，明月家山千里心。邻谊可曾分楚越，诗盟那有远何阴。老夫亦忝桐乡籍，贺厦行须曳足音。
终身坚白表重阍，一粹真如玉不痕。能使齐侯归吊室，自应沛相奏题门。青天有眼临霜节，黄壤知心妥夜魂。不见鄞江八行史，叶夫人德长儿孙。
秀出东平礼乐关，将车来览小南山。西风承命双亲下，上国媒身九译闲。腾踏青云金驿去，笑迎绿发锦衣还。气方锐处须珍重，莫把赠言为等闲。
借重东南官府新，与秋高洁更春温。公心知寄黄堂印，信令如开彩棒门。纯用诗书中古味，乐闻名利外陈言。耄夫也为乡民贺，硬忍须臾一出邨。
通守鱼符委任隆，规模新处见新功。来从北斗光躔下，坐治南山紫翠中。载路政声如药石，契天心画在屏风。深深到底清相映，一派碑潭水最公。
玉壶冰里见精神，来望芙蓉幕府新。放胆担当难处事，立身扶植不平人。公家退食门如水，淡处论交面自春。不是浑身皆古道，肯分一盼老山民。
幕府新开紫气临，红莲绿水照初心。宦游受用家庭训，公退寻盟湖海吟。傍塔山居真吏隠，酌碑潭饮当官箴。自矜出谷儿嬉老，一面春风得最深。
冯夷翦水暗中央，映带同云浅与黄。旋积层寒消宿瘴，平铺一白洗时妆。行仙休羡王恭兴，僵叟应关洛令肠。不觉喜吟丰岁瑞，方知知是为民忙。
世事纷纷乱似丝，放教公道总堪诗。三年仁政从头去，百里人心是己知。脉络相关真为国，毫厘不便甚捐肌。残生何幸身亲见，也拟公堂举寿卮。
乌驱兔迫一衰翁，始信浮生总是空。拈掇琴书终日事，依栖梅竹百年丛。无官不用忧三黜，安分何劳送五穷。咫尺上方钟鼓地，从师学佛便须躬。
远公陶陆成千古，谁复相从过虎溪。西隠老师虽有约，北山俗驾似难齐。诗来日午双瞳醒，句出天心万象低。时课家僮修茗供，松风清处坐分题。
潜藩岁贡素多才，捷报欢声沸似雷。南浦士流新姓字，西山夫子旧胚胎。登荣仙籍香浮桂，得意春魁信在梅。此去天衢齐纵靶，代庖祗饯幸重来。
旧来曾此摄雷封，勉策驽鞭愧罔功。自分依莲游绿水，岂期沿檄又秋风。今来视昔还多事，我亦无他祇一中。此去未知能淑后，时知石药赖明公。
笙簧声合隘春风，春在江梅第一丛。月旦姓名光上国，日边步武便南宫。看花自是长安客，对客当如横浦翁。杯酒殷勤相属处，峥嵘头角已争雄。
安排寒事做年华，老手薇垣第一家。神女先驰行雨旆，冯夷随翦舞风花。万尘并纳真平等，一色横陈绝点瑕。养乐堂前清赏处，贺班方退紫宸衙。
非才承乏尹瑶京，何幸亲逢造化成。凝固地腴丰岁事，均调天气寿民生。春归休念采薇戍，夜捷已闻垂瓠城。方信太平元有象，九街箫鼓合欢声。
托迹红尘不染尘，径梅溪竹共精神。字真正逼张居士，禅味曾参印上人。声色素轻非为老，须眉虽皓却如新。儿孙须得文章力，富贵丛中一寿椿。
县如残寺裹荒城，僧干穷缘耐苦声。虽把慈悲供日用，可能方便徇人情。四明山背看云近，九里湾头呷水清。支遁后身偏念我，惠来诗好愧兼荣。
层檐危镇梵王宫，景物都归两碧瞳。九万里风斯在下，三千世界本来空。诗怀浩浩晴澜外，人事滔滔流水东。凝伫移时还暝坐，胸中天地自玲珑。
寺枕丹霞五月凉，藕花数朵碧漪塘。梵天幻出水云锦，法雨洗空时世妆。七宝池边分得种，大乘经里喷来香。是花是色只如是，笑拍阑干何有乡。
一雨西来满寺凉，盈盈不语立方塘。远公白社所修种，浄土青胎无点妆。要向花光见菩萨，肯从色界问莲香。回头玉手双杯处，多少风流堕醉乡。
禅老慈悲下界愁，长诗招我到深幽。人知晚节陶元亮，谁识初心马少游。星月天高空绕鹊，江湖风恶不容鸥。苦无十亩田堪舍，借得僧房饭几秋。
识破机关便出林，满天劫火可能侵。水流不去青山影，风与俱高白鹤心。物外弟昆相契合，眼中世界几浮沈。是知处处虚西榻，难得慈云一片阴。
老友姑从方外求，危时亦可少纾忧。笑图难赘余人契，病室应关一世愁。淡饭是缘终有味，故山虽好莫回头。满航雪意元无价，住色空中足应酬。
慈云一坐十年过，耐受空门末劫魔。晨粥应缘千里到，秋粮入供寸功磨。当风松干神弥爽，经雪梅花韵更多。大地山河供一笑，底须天女问云何。
一相从后便相知，结得因缘似许奇。如水笑谈多尽日，与云来往本无时。为莲社约非吾事，读藕花诗欲汝师。熟处不妨安稳住，江湖风浪更交谁。
同声相应甚埙箎，雨夜联床只有诗。断港漫生归棹兴，流年空感浴兰时。良思难与世情说，衰病聊将僧定移。须信滞流皆有命，不然安用老天为。
山林有福足慈云，一耐中闲百废新。诗榻话香来雅伴，斋钟声好撼禅邻。红颜药力如平日，青眼梅花又小春。欲赞法身安稳处，年年松竹长精神。
飞雪亭边欲雪天，当年生日又今年。云山卓锡闲心外，湖海烧香笑面前。每为寒交倾钵施，更多雅客问诗禅。最高高处长长寿，赞叹中闲欢喜缘。
出宫墙外步冬暄，转憩黄花翠竹边。一笑偈言非本色，相留清供亦前缘。土酥饤洁昏眵醒，汤乳包香老齿便。祇恐醉陶终爱酒，难陪惠远共修莲。
佛何为者占崔嵬，引得骚朋蹈险来。洗钵有泉披草见，入门无迳凿岩开。避人幽鸟毛生样，守屋残僧面死灰。自是世闲心绝处，灵山无分莫徘徊。
幽居便合洗城氛，清隠如何及妓裙。横浦名为交佛日，眉山老自爱朝云。逃筵觥罚宁甘受，隔壁钗声想暗闻。色即是空曾记否，饶君百喙亦难文。
彼美兰仪盎粹温，谁知肃肃范闺门。生荣梦视金花诰，死瞑培成玉树根。中一祔严家称礼，终三年制子权恩。我来欲送铭旌路，客病栖栖怅莫奔。
裔自三吴秀四明，士林著不尽峥嵘。江淮游览诗随气，乡里推评实过名。最是与梅相契友，翛然易箦了平生。北风飞旐余山路，稍得悲歌薤露声。
别来倏忽一周星，君住家林我泛萍。到处逢人问梅坦，有时见梦说兰亭。自怜倦翼归迟暮，已报清魂入杳冥。多少微言今已矣，义难辞处写为铭。
河汾坐下旧诸生，拔颖丛中学早成。公相品题文艺价，乡人辟易义风情。本来云雨蛟龙志，老去山林猿鹤盟。桂子不须坟上落，此君原自不争名。
巧夺西湖五姥峰，架中时见挂长虹。近联霞彩笺呈锦，遥对岩牙笔露踪。翰墨云烟来璧水，丹青桃李出花丛。恩承斗柄回春律，待诏东封陟泰嵸。
盛阳淑气满岩前，误认仙桃开洞天。根老种传王母颗，花娇色映武陵田。辉增晴旭香盈袖，影落溪流锦障川。几度游山偏着眼，世传春信岂无缘。
毓秀山根插翠峰，如陵如阜起嶐嵸。堆高鹿苑冲银汉，积拟巨桥跨玉虹。敛厚难输王廪粟，岁丰长守大夫松。乾坤种此昭宏德，阴济乡区皎发翁。
一流瀑泻九重天，长挂如虹引洞仙。岩壁凫飞延岁月，石梁龙滚起云烟。满山药味增新色，夹岸桃花胜旧年。愧我白头登览日，咏归赓韵信多缘。
金猊擅艺宝筵开，蓬海真僧驾雾来。讲透精光图上点，默收尘火座闲埋。钵龙静听金风细，幢鹤惊闻唳月哀。莫道洞深无兴会，莲花朵朵水晶台。
怅望銮舆不复还，令人疑尽九疑山。朱弦一断南风操，粉泪长留楚竹斑。往事悠悠流水去，空祠寂寂暮云闲。客情吊古多悲恨，趣理归舟溯碧湾。
怀沙一死固堪伤，千载修名实未亡。举国无人君不悟，斯文有幸日争光。谗言枉以艾萧恶，正论终归兰芷香。解印欲辞罗水去，祇倾罗水奠离觞。
海水飞花到上林，气形和处总由心。采薇指日休兵甲，宿麦连云办辇任。炽炭酒行怀往昔，老枝诗句诏来今。燮调妙用谁知得，端在崇阳与抑阴。
云气峥嵘众俊林，圣朝事事合天心。梅根依傍蒙嘉泽，竹力低垂愧重任。有美江山祗如旧，无尘宇宙幸逢今。坐令清昼闲铃索，白战工夫效汝阴。
突兀琼楼照武林，淋漓黄榜快群心。成功共说平淮度，经世谁如钓海任。后乐园应看最好，娄丰年又数从今。太平君子方宵旰，想读豳风到凌阴。
句落孤山压老林，横枝解识燮调心。众贤戛击宗韶頀，外域流传洗靺任。不有鹿矶功许大，那能兔苑乐如今。非才久愧班东上，抱瓮何当学汉阴。
煮茗评诗岁月深，堂堂遗像篆烟沉。数间老屋关兴废，一段清名无古今。碑断乱云封字脚，井昏落叶覆泉心。斜阳影里夷犹处，仰止高风不敢吟。
昔日山中一小亭，重新轮奂转峥嵘。著身梯磴千层上，到眼江湖两派明。鼎药丹成仙已去，杯泉墨冷水犹清。寿星炯炯无今古，长照东南王气生。
岁寒气味少人知，一度相逢一度奇。不受阳和私点化，惯经风雪冷禁持。影横坡老数枝画，香沁逋仙两句诗。相对依依吟未得，斜阳归路不妨迟。
千年华表竟何荣，曾结孤山夙世盟。午夜露零和月冷，一声风静仰天鸣。既归蕙帐情何怨，不上扬州韵更清。未必湖阴人听得，听来好爵谩营营。
特地寻君选佛场，行行踏遍古苔荒。不因坐石贪搜句，何事抽单辍赴堂。空榻日移悬锡影，别寮风过煮茶香。忙中我为闲来到，君本闲人为甚忙。
吟情天远倚阑干，声歇鸣渠雨乍干。只为湖山居宦舍，却因笋蕨忆家餐。燕窠出子春游懒，灯烬开花夜话残。收拾柳绵囊楮被，麦秋犹有一番寒。
夜船摇兀当乘槎，得与僧俱似出家。数幅征帆抛草渡，一团幽梦绕梅花。风传山县残更漏，潮练霜江淡月华。所恨钓台眠里过，矶边不及理渔车。
寻君每自恨迟迟，及扣岩扃误所期。空放山间云外鹤，只吟篷底雪中诗。孤灯欹枕劳频梦，樽酒凭栏定几时。独立小桥回首处，篱边犹喜见横枝。
素狎沙鸥水国盟，一生踪迹任飘零。漫夸霜雪精神别，难洗虾鱼气习腥。点破青山成晓画，飞来红蓼称秋汀。江湖出入风波里，比著胎仙欠典刑。
高蹈槐梢与柳阴，争鸣直到日西沉。初无识见偏容喙，不读诗书却好吟。风露细餐虽足饱，山林为计更宜深。所谈幸尔非人事，逆耳从来欠赏音。
练从秋水桂华乡，雅称分供衲子床。一段温和云共软，十分明洁月争光。吟魂有梦圆春草，禅骨无因怯晓霜。金帐绣衾皆业境，此中清趣最深长。
万个琅玕爽气浮，何妨暂借着诗流。世人奔竞长为暑，心地清凉即是秋。普供茶瓜醒眊矂，自携枕簟足夷犹。从今只有山林好，浮世炎炎卒未休。
人生总总汩浮荣，勘破令人厌宦情。竹屋无时劳结梦，秫田何日遂归耕。雨侵药灶莓苔长，秋透书台笔砚清。渐老鬓毛犹未雪，此身犹及见升平。
翠玉黄金剪缀成，幽香不断袭人清。独披月色连宵看，更结秋风来岁盟。好梦偏为蛩叫破，吟身那似蝶飞轻。纷纷凡卉谁堪眼，说与寒梅蚤合并。
秋来天气半晴阴，块坐山窗一欠伸。欲睡却思妨官业，怕吟惟恐动乡心。远书难准衣仍薄，清俸无多橐惯贫。个种关情畦稻熟，雨宜时降不宜霪。
片叶秋风数日程，争如天籁未秋声。厌居尘境炎威炽，来纳虚亭夜气清。万点萤光移醉眼，一湖蟾影荡吟情。笙歌寂寂重关掩，独许高僧并臂行。
无端梅潦肆鸣渠，官舍萧条似僦居。把酒厌谈天下事，挑灯频读故人书。吏抄诗懒多讹字，僮治餐迟少嫩蔬。浊世炎蒸方郁郁，庭前新草不令除。
小艇撑过第一桥，酌泉桥下掷诗瓢。来游道院分荷供，拟拉吟僧遣鹤招。暮霭直从渔笛起，月华高过塔灯遥。且于静处偷清福，人海惊人涌似潮。
一派潺湲迸石溪，直疑寒碧练玻璃。百川流去须归海，万籁喧来有定时。桥接丹山横夜月，柳笼碧草拂晴曦。吟庐此去虽相近，争似闲鸥立渺弥。
交情寥落若商参，谁是如兰可断金。别去社中怀旧友，喜来湖上共新吟。好山争似居家看，冷菊难禁在旅心。我欲学君归未得，来年竹屋再相寻。
风撼西窗夕照明，习成懒散澹无营。颇谙读易深知命，却怕吟诗浪得名。款对山僧开月酒，旋蒸湖蟹切秋橙。有来归自江干客，为说钱塘潮信平。
晚唐吟派续于谁，一脉才昌复已而。对月难招青冢魄，见梅如揖紫芝眉。四灵人物嗟寥落，千古风骚忆俊奇。公去遥遥谁可法，少陵终始是吾师。
春雨敲花逐水流，游蜂催课未知休。生来独冷嫌无雪，别去相逢又隔秋。紫蒂窠窠凝酒恨，苍苔点点落诗愁。黄昏未觉师雄梦，塞管一声何处楼。
山远源深绝市声，许由因此隠方成。一生独喜枕流好，万事何如酌水清。野衲洗心滋味淡，骚人照影利名轻。软红尘里浑如醉，谁识斯泉可濯缨。
一岁惊心忽已除，宦游尚自客西湖。漫题桃板标茅屋，旋买梅花插瓦壶。俸薄幸无赊酒债，官闲却有索诗逋。明朝万事从头起，依旧山肩竹样癯。
厌杀人间名利忙，我忘名利只诗狂。雅陪云衲三生话，分得渔舟半日凉。傍水细看鸥鹭浴，隔芦吹过芰荷香。从容饱遂清游胜，那似家居卧竹房。
凛凛仙风匝葑田，徘徊怀古事茫然。眼空湖海无尘累，身在蓬莱有宿缘。孤策遍寻储鹤地，偏提自汲煮茶泉。诗家眷属通诗谱，不枉微官客日边。
华阳暂脱戴朝簪，悔被浮云惹动心。世事可惊如雨骤，客怀无限并秋深。能归不似天边燕，怯冷愁闻月下砧。几许清高堪自慰，官居赖有竹萧森。
老屋萧条半欲斜，绳床独坐看蜂衙。经年官况浑如客，计日安书已到家。策策冷风删树叶，丝丝暮雨织檐花。梦魂不那归心切，小圃堪锄自种瓜。
几多风月费招邀，传舍侵寻一载侨。客久梦魂安澹泊，岁残老态厌喧嚣。晴空雪片飘梅瓣，冷地春光上柳条。世事每从儿戏过，门前歌舞又元霄。
自笑初无作吏能，却因作吏远诗朋。与君交讯欠逢雁，知我怀人独是僧。客枕梦残听夜雨，乡心愁绝对秋灯。何时岁老梅花下，石鼎分茶共煮冰。
闲披鹤氅紫藤冠，带得林泉骨相寒。落魄一身风雪冷，飘蓬千里水云宽。素餐洗砚抄诗句，清夜敲钟上醮坛。准拟学仙仙遇否，何年炼就九还丹。
买得扁舟载月明，喜它箫鼓巳归城。一襟风露清吟骨，四望湖山见道情。花港采菱供果饤，苹洲撷荇荐杯行。此欢不许人多得，破晓西村鸡犬鸣。
静中白日十分迟，唤起乡心怯子规。客味有如杯水淡，宦情肯被一尘缁。瓶储余粟缘供鹤，俸乏零金为买诗。坐久不禁春雨暗，谁家楼上笛频吹。
篇诗才欠急忙偿，似有奚奴督和章。望断晓山云破碎，惊回午梦雨淋浪。春光一半归杨柳，花事三分属海棠。静坐小窗人语寂，闲听梁燕话行藏。
读了南华枕曲肱，无端客梦冷偏增。官将满去多逃吏，诗不吟来少寄僧。乱叶打窗猫上案，斜阳过屋鼠窥灯。孤山在望何时雪，问讯梅花策瘦藤。
未见南枝与北枝，一清谁可话襟期。不嫌添客重行酒，所欠惟僧共说诗。竹影因风和雀动，水声带雨启鸥疑。黄昏紧闭寒扉坐，自展韦编对伏牺。
梅花白向鬓根生，岁月蹉跎事欠成。读过故书温有味，借来新絮冷无情。未霜山寺昏钟劲，欲霁湖亭夕照明。多少红尘留滞客，可曾归去力春耕。
漫天飘瑞压嚣尘，一夜西湖幻出银。煎入茶铛清肺腑，吟归诗句爽精神。糁填鹤迹看旋没，封合梅花认不真。茅舍竹篱犹富贵，长安安得有贫民。
屋老苔荒席久虚，近分一榻与云俱。梅花未种招蜂怨，竹所虽青欠鹤图。无事看山如对客，有时隠几亦忘吾。过门除却能吟者，不是高僧即老儒。
衔尾洋洋石上镌，或依于藻或依莲。梦占周室中兴日，刻自唐人多历年。隠见有时非强致，丰凶当岁必开先。太平谁谓真无象，罩罩还歌乐与贤。
何代潜鳞翠琰镌，双双依藻更依莲。梦符端报屡丰兆，物盛宜歌大有年。玉烛调和从可卜，金刀题咏又开先。浑如泼剌波心跃，感召还知太守贤。
插汉森森万丈扶，一亭危瞰汨江隅。幽深石壁涵清泚，崒嵂云山引翠芜。变化阴晴诗作料，招呼豪杰酒为徒。客来莫拟闲居赋，后有千年八阵图。
天花六出瑞午林，公溥明通造化心。农望丰年知兆朕，物涵生意总怀任。兔围奕奕夸圭璧，薇戍霏霏咏昔今。擎重老枝长玉立，主张阳类杜群阴。
底用封书祷梵林，瑞霙先腊感由心。豫知农亩宜禾稼，复喜边储足辇任。民乐齐宫夸往昔，捷歌周戍属斯今。燮调妙造推元老，治象阳明无伏阴。
姑苏台下百花洲，解语香魂此旧游。巧笑已倾吴子国，浅颦又涴范公舟。湖山四顾无奇骨，五霸俱空等拙谋。杯酒酹江应自誓，男儿西北有神州。
乾坤满眼尽琪林，擎玉诗传魏国心。写琰已增天府重，掌冰匪愧地官任。三千界内清无际，数十年来瑞独今。喜雪未几还喜雨，老农歌舞爱春阴。
青虬修士去遒遒，黄鹤飞仙苒苒游。北望日边秦树远，西来雪外蜀江浮。吴时宫殿千年梦，晋国风尘万里愁。今古茫茫无限事，月明倚遍庾公楼。
佩玉鸣銮一笑空，至今华观叠青穹。西山残雨虹腰白，南浦骄阳雁背红。几度登临添感慨，半生漂泊老英雄。槛前犹是唐年水，曾见王郎泛短篷。
亭下双来绿玉虬，岷嶓万里会吴头。江穿南北天心过，汉接东西地脉流。水上龙争方一梦，山中鹊起已千秋。张刘精爽知何在，安得同来赋远游。
芙蓉花下把离觞，江汉秋生夕涨凉。騕袅神驹行地急，迢遥仙鹤去天长。蜀兵未解星辰赤，淮哨将来日月黄。近世平戎无好手，请陈上策献君王。
野草闲花竞赏音，萧然坐阅岁年深。当贞固日知高节，只静虚中见本心。何处乾坤无凤集，他时风雨有龙吟。向来七子皆充隠，不止山王累晋林。
大地山河合九州，秋风吹起故乡愁。洛山冉冉机云出，汉水潇潇巡远羞。东望海连甘露寺，北来诗满镇江楼。金台万里天门杳，且问东津汶上舟。
老了英雄费了吟，鹿儿化马不消寻。死生寿夭苍生命，治乱存亡上帝心。嶓冢西来山叠叠，焦金东望海深深。眼前参透坎中画，始识恒河只寸涔。
一合乾坤气脉连，蜜甜本不拣中边。几千万劫本同此，百八十年何间然。北固英雄前去古，中原文献后来贤。老怀登此成欣感，日落苍梧生紫烟。
杜老当年识恨遗，与天争汉死奚疑。伏羱犹忆分三日，老骥空悲混一时。往事竟随东逝水，新题全是北来诗。如今多景楼头酒，免得诸公赋黍离。
甲子三千六百期，此山崒嵂起何时。雄吞海渎金狮子，霸断吴门铁犍儿。水镜照空三国恨，浪鼋撞破六朝悲。后来尽有无穷事，留与他年再赋诗。
锁断长江铁户门，风帆云海几朝昏。能依佛教绵遗址，大胜焦家裕后昆。鹤骨已仙羲帖在，鳌身不动米碑存。住山传得文殊印，遮莫前身是了元。
谁橐红炉铸宝刀，辟开太极奠金鳌。尾摇光岳星辰转，背负乾坤日月劳。潮落潮生通气息，帆来帆去动毫毛。不知南北车书混，此际翻身第几遭。
老臣将略服先零，撑拓淮江五十年。不把壑舟移半夜，未应杞国坠中天。父奢既不惭诸葛，子括胡为愧仲连。节义功名父兄在，摩挲丰碣重潸然。
仙去琼花不见根，津桥明月共谁论。百余载作江藩翰，十几年来蓟户门。淮海楼头诸老眼，平山堂外六军魂。翻愁吴楚空遗彦，作史无人岁月昏。
半生书剑走闽瓯，三十年前欠此游。赤脚有心尊鲁国，白头无力赋扬州。花明靴巷新番市，草暗城隅旧敌楼。桥上更无何逊迹，梅花明月为谁留。
黄龙峰顶接天高，下视尘寰走猬毛。坤野未能休血战，鼎湖谁复恋乌号。一杯彭蠡空浮泪，万里长江漫激涛。安得驾虬鞭霹雳，涨翻溟渤洗腥臊。
丰碑大字极誉扬，并祀渊明与狄梁。宇宙事皆吾己分，君臣义亦本天常。休官彭泽当存晋，取日虞渊合为唐。自是后人无远识，不知遗臭与流芳。
已曾采石酹诗仙，又拜书岩荐菊泉。京口火头才负乘，柴桑处士便归田。驰驱名并诸公驾，尸祝谁碑百世贤。近代从容人死义，后先二尹合俱传。
周纪唐纲一线间，旋干容易转坤难。不将庙祔来雄辨，焉得宗祧可再安。国事固当元老定，德碑留与具臣看。寄言彭泽亲民者，须学好人为好官。
西风策策麦花凉，重把新诗自品量。禽不为人音自好，路因无驿里偏长。百年白发空前辈，两载黄花笑异乡。归去玉瑘牢闭户，莫教旧隠姓名香。
少小从师读鲁书，几回掩卷想风雩。得游邹鲁圣贤地，谁创华夷道德涂。地势虽然有离合，脚跟却莫放模糊。不知江右明经士，曾识春秋两字无。
驿堠珠连辏北燕，西风落日几枝蝉。唐仪汉令碑上下，楚馆秦邮世后先。新柳不知迎送事，短藜聊信去来缘。如今亭长皆民尹，那复圯桥更授编。
蚩尤一梦四千年，涿鹿如今又不然。栅上悬丝重放下，草门朽骨尚高眠。升乌沉兔人今古，点鹊痴蝉事后先。醉插黄花供一笑，谁知吟客是乔仙。
大极何年诞帝孙，中居岱岳镇乾坤。三千余载昭明代，七十二君来至尊。鲁甸齐邱雄地势，秦松汉柏护天门。兵尘不动绵香火，万里车书寿一元。
尼山拜了又何求，驰骛中原作壮游。泰岱峰头观日出，汶阳城外看河流。朝吟阚县蚩尤冢，暮醉新州太白楼。从此不消删白发，留归江上对眠鸥。
岱岳名山天下无，老来游玩易嗟吁。帝孙池畔秦松老，圣母祠前汉柏孤。古篆蚀苔悲建武，漫碑宿草忆祥符。逢人不解从头数，牢记山名画作图。
江右书生枉白头，杖藜始得北山游。手摩红日登三观，袖拂黄埃看九州。及下诚明真气貌，方知岁月老春秋。更须梓就诸公什，焰焰声名万古留。
世家矫矫汉申屠，博古通今命世儒。豪杰雅知真北学，扶摇久已作南图。扬州台近催骑鹤，阚水秋深尚忆鲈。好载白云同一出，檐头新港即荣涂。
壮游久负子长才，斥鷃几成困草莱。千载幸逢皇极运，两生端为圣门来。谁知白发余年健，得共黄花笑口开。明日西风归棹远，怀人空忆古樽罍。
当年雪片大如席，独立楼头有此翁。集霰已知漫大地，行窗转觉舞回风。洛阳公子衾谁共，姑射仙人梦不同。且倚玉栏看世界，郢歌一曲月明中。
自笑灵龟久不灵，巧逢天地换清宁。典型顿觉空诸老，肝膈未能忘六经。朔雪渐深头转白，洛山虽远眼还青。杏坛寂寂遗音在，靠得汾亭有父兄。
鳌转山空海失深，仙人抱月自高吟。春秋两字尊王义，皇极一编经世心。千载文声扶学校，万年史笔寄山林。太邱古矣元龙老，天寿先生续正音。
仲尼日月几曾昏，自古君师岂必存。水陆三千游圣域，风云万里望天阍。燕台接武何多隗，吴国孤骞未见云。观上又分明月影，漫漫长夜与谁论。
岳到东原掌样平，南州师友树高名。圣人门户三千教，老子胸怀百万兵。学要绝时须著继，道逢夷处不消争。凤池乌府皆余事，急拯苍生作九京。
笑认鸾江旧祐环，大槐梦觉已无关。看花要在雪霜里，品士莫于文字间。乌府清风如有约，鹤楼明月不教闲。直须存活苍生了，却把丹囊贮九还。
皇天久矣眼垂青，盼盼先生此一行。遗表不随诸葛死，离骚长伴屈原清。两生无补秦兴废，一出诚关鲁重轻。白骨青山如得所，何消儿女哭清明。
襄汉无人替一肩，遂令杞国坠青天。是谁铸此一大错，此事公知三十年。尽爱中都为宰相，岂知上界有神仙。纵饶不返南飞翼，也合津桥化血鹃。
收敛眉山草木英，心潜羲孔与时行。浣花杜老惊人句，采石虞公贯日诚。合上燕台为上宰，暂劳楚泮领诸生。沉吟敬义堂中句，莫赎豪狂祢正平。
一水西来衣带然，界开北极与南天。轨文龃龉二百载，豪杰疏违几十年。幸际干戈屯祸极，挽回礼乐泰和先。酒廉米贱山阳郡，多少吟仙与醉仙。
龆时蠹简剔残灰，皓首谁知吻带埃。负笈有机尊鲁国，扣阍无力上燕台。茹芝四皓还须出，绵蕞两生终不来。中道喜逢倾盖友，相携一笑亦奇哉。
神仙无药可医狂，未死男儿未易量。东海水应随血碧，西山薇亦逐名香。君臣分义如能尽，天地鬼神终不忘。自有人心香火在，不消畏垒与桐乡。
一代英雄不数人，百年聚散重伤神。歌阑牛角天还晓，铎振鳣堂道又春。泗水尼山圣贤地，江云楚月去来宾。淮安荡荡朝天路，附骥新吟莫厌频。
声名如此付杯羹，满腹琅玕不得呈。诺士倘能如孔子，杀身未必死盆成。骨埋北壤名山重，冤入南天上帝惊。当日刀圭成谩尔，金华仙籍再书名。
休将铸错悔当年，事契天心或不然。殷士莫嗟留楚棹，孟婆久送过河船。惜哉燕谷空埋骨，自是圯桥少授编。毕竟火龙科目贵，二山忠义贯苍天。
金台去棹倚云开，和饯诸诗已罄怀。行计竟为尊鲁出，橹声相逐过江来。定逢归旆荣桑里，岂料危机伏茗杯。愿梓新吟留宇宙，也胜苏武得生回。
舟如飞叶浪如雷，寄与江神不用猜。贞士偶因诸老出，两生端为圣门来。但沿沂水求雩瑟，即返严滩访钓台。可惜汉江风浪定，矶头不见予卿回。
此是长江第一关，孤峰矫首耸遐观。人今人古兴亡事，帆去帆来上下澜。庙有神明司地险，舟藏鬼蜮过门难。吾侪出处凭天道，浪自舂撞意自宽。
长江几载界残棋，未著何知此地危。万舸军中焉用汝，一声锣罢竟何之。六民堕劫谁阶厉，百罚鞭尸悔莫追。欲识开头摇手处，推篷一一问篙师。
唐朝组绶不能羁，馿背人者醉似泥。自欲驾虬凭化往，不因飞燕误宫题。江涵采石吟天阔，月落青山冢未齐。雅废伦亡知己少，青枫黑塞梦凄凄。
天经地纬脱笼羁，团拓乾坤作弹泥。采石青山知己少，渝州明月为谁题。令公望重恩尤重，杜老名齐命亦齐。拟和岱吟才气短，半眉蛾影暮云凄。
滴血书笺吁帝言，此功端已与之天。是非成败人间事，生死去来方外仙。龟背丰碑昏落日，鸦巢老木倚孤烟。庙前万舸随风下，应笑当年澛港船。
爱梅坐至夜三更，坐至三更意未平。潜以晋来为己任，亮将汉去与天争。是心或可道前哲，此理如何语后生。莫笑书生穷到老，虽穷到老也留名。
休烦蜀鸟劝归频，正欲尼山拜圣人。若使诗书灰烈焰，便应天地化微尘。汉书牛角虽漫夜，鲁史麟经不断春。花市一番风雨后，几多桃李又重新。
黍峰蒲糁正关情，况复登高望冶城。惊见北方真学者，尚怜南国旧书生。风遗异世晋有笏，犹在君家唐未轻。三复谩行诗句好，雩坛从此振吟声。
阴霾渺渺接江乡，登陆犹褰未涉裳。入晚天容糊水色，拂明云影帽山光。闷拈昌歜嗟香玉，披读离骚玩彻章。最是荷榴两怀古，对人无语湿红妆。
自是司花别有神，要凭诗句写花真。风翻翠袖惬寒薄，雨湔红妆啼晕新。为困未眠娇欲吐，将唇微褪笑如嗔。牡丹芍药尤无那，君识鶑声识燕身。
此花枝叶山矾类，气味虽殊本共行。铁定青门瓜魄变，否因李白酒魂香。紫唇半吐胭脂重，素脸初开玉色装。懊恼酴醾诧名色，乱施冶鬓过低墙。
淡烟荒草六朝宫，万感丛生一眺中。不识群公互虓虎，独于此地必争熊。秦河溅泪西风泣，淮𪩘含羞晚照红。酝得许多愁为底，祗缘悮倚大江东。
未破滁阳亭屡易，亭亡今又几经年。峰回路转势不改，木秀阴繁直到巅。流下山泉音若咽，烧余寺刻块如拳。柴王一殿今何在，衰草残烟护晓娟。
江城滕阁倚空寒，鹤势𬸣飞远耐看。旁列西山青玉案，高擎南浦白银盘。摩挲王记犹无恙，拂拭韩碑尚未刓。翻忆赏心亭下水，草洲埋没贮愁酸。
长淮何处雁声多，西去涡心北迈河。影逐泗滨烟月艇，阵惊亳邑水云蓑。小王草笔终难学，苏武陵书果若何。陲草边芦两萧索，远陪砌女作离歌。
远吹疏疏奏竹房，乱撩松友发清狂。云拖雨阵沿山至，岩溲泉声走涧长。和我微吟似音律，续他高韵费思量。谁人宅里遗簪处，碧玉横钗十二行。
锦石双星下翠微，忽看移入小岩扉。灵光夜静归山迳，翠影秋寒上拂衣。滇海始知鲸欲动，零陵不独燕能飞。只今五色曾何补，自采奇峰筑钓矶。
无名花草上闲坡，病叶成堆客罕过。注易欠工知学少，种桐收效得阴多。破篱自补忧边事，断简重穿忆世科。近日转知闲最好，旋沽邻酒谢诗魔。
梅边未有屋三间，僦得楼居特暂安。天下事非容易说，门前山可久长看。瓶花频换春常在，阶草不除秋自残。岂是江湖难著脚，如今平地亦狂澜。
箧书如叶半飘零，尚自浮家客帝京。每遇事添新感慨，怕逢人说旧升平。山如有约青常在，发幸相饶白未生。便作阴谋犹是晚，栽松何日得阴成。
不必孤山是故庐，江湖稳处即安居。家贫无料可供鹤，池小有泉能活鱼。好客每倾赊到酒，因吟犹读老来书。屋头但得梅常在，日月春风自有余。
一道长虹跨北河，往来凭此涉清波。帆从宝相丛中度，人向金鳌顶上过。此日高车题字少，昔年驱石叙功多。凤凰已去无遗响，只此江鸥答棹歌。
天阔五云开彩阴，王孙万里骅骝骎。风烟泱漭年华老，云树凄迷别思深。此日江城樽酒话，当年故国栋梁心。夜阑秉烛匆匆剧，赖有梅花生短吟。
层楼一望立斜晖，三两人家出翠微。浅濑欲流山影去，疏帘不碍月明归。自来樵钓无荣辱，到底功名有是非。识得老天穷我意，免教世俗践危机。
韶光大半去匆匆，几许幽情递不通。燕未成家寒食雨，人如中酒落花风。一窗草忆濂溪老，五亩园思涑水翁。无赋招魂成独啸，且排春句答春工。
雁断无书到笔峰，暮云空自满江东。漫郎一片襟期杳，子美三生习气同。身外有赀惟老砚，竹边无价是清风。何时共听檐花雨，小醉微吟夜烛红。
书策炉熏了日闲，雨余庭砌绿回环。一春又是寻常过，两鬓谁知容易斑。轻薄杨花芳草岸，凄凉杜宇夕阳山。不嫌贫有双飞燕，依旧衔泥自往还。
寒食清明共一时，柔红开遍野棠梨。繁禽声乐风光丽，弱柳阴浓日脚迟。身外生涯何似酒，人间局面只如棋。行春莫待花飞却，藉草开樽剩赋诗。
一封奏入五云开，褒录儒先动九垓。生意欲回洲上竹，好风已递陇头梅。志铭标揭留幽隧，谥法昭彰在曲台。去去片帆春水滑，捧持飞诰看归来。
此花谁实与封王，公道东皇有品量。宿露低垂苍玉佩，暄风轻振紫罗裳。精神因为得春久，富贵何妨到晚芳。醉把一枝簪帽侧，从教人笑老夫狂。
小隠生涯无别事，护持蓑笠傍鸥沙。清泉频注吟边砚，活火随煎饭后茶。趁早须来添鹤料，便忙也去看梅花。焚香扫地齐书帙，客到邻墙有酒赊。
陇上无人寄一枝，疏花忽见喜生眉。岩棱面瘦霜明里，潇洒香寒月上时。比姑射仙同调度，与林逋老共襟期。孤芳不竞能坚守，肯向离骚怨未知。
西风吹雨故将寒，斗室盘旋宇宙宽。芦已成花衰鬓白，枫犹染叶醉容丹。人间岁月几羊胛，身外勋名一鼠肝。领略秋光无限意，东篱闲掇落英餐。
声利驱人万毂忙，何如林下玩幽芳。一池草色春不尽，半树梅花月也香。古锦忽分诗眼巧，短笺难寄话头长。相望正恨相逢晚，莫惜来过剪韭黄。
寂寞柴门贺客疏，已输渐后饮屠苏。花情柳思开新岁，竹简蒲团只故吾。献楚有谁能辨玉，求齐正自不工竽。朝来笑挽春风问，亦解重青两鬓无。
漫浪同为逆旅人，倏然离合入思频。清明上巳多愁雨，芍药荼䕷各殿春。不改交情山翠旧，渐添老色鬓华新。近来世念寒烟薄，已办青蓑理钓纶。
寒蒲就缚失横行，已矣甘从五鼎烹。凭恃甲戈名以躁，贮藏风露败于清。芦花洲冷霜威健，竹叶杯深饮兴生。且与老饕成后赋，正须一笑付姜橙。
曾共清灯坐夜阑，依然故我只儒酸。昏眸但觉看山易，倦足方知行路难。扪虱坐谈思傲睨，闻鸡起舞叹衰残。闲中恰续无功记，以醉为乡尽自宽。
佳节欲酬须酩酊，东篱不记几飞觞。从教乌帽吹将去，且对黄花领取香。世事漫劳三太息，人生宽破百重阳。英雄盖代今何在，戏马高台久已荒。
不学韩公咎斗牛，此心无愧许沙鸥。阴晴明日自难料，得失频年已熟筹。痴计空为千载虑，虚名翻误一生忧。闲中菘韭皆真味，绝胜羊腔进膳羞。
柳门竹巷静生苔，节序俄惊物物催。一雨拉将寒食过，百花让与牡丹开。若为缱绻留春日，正可淋漓纵酒杯。呼舞忽闻猿鹤喜，儿童忙报故人来。
抗章当日勇辞荣，三咏循陔世念轻。娱悦高堂仁者寿，壅培遗植圣之清。云涵翠葆添新荫，秋逼青琅戛旧声。故址依然成栋宇，水心题扁尚晶明。
雁声叫断一天秋，寒气凭陵季子裘。莫恨蛾眉偏薄命，曾知猿臂自难侯。绕黄花有诗消遣，持紫螯兼酒拍浮。未用凄凉如宋玉，月明清思满前洲。
芳草垂杨浥嫩寒，苔痕新过雨斑斑。一年春付花开落，长日庭分燕往还。世事祇堪频对酒，诗情自可饱看山。尽穷莫用文为送，郊岛曾容季孟间。
寂寂虚堂风露凉，边声惊听雁南翔。短筇梦涉秋三迳，长笛思乘月一航。老眼添昏如浊镜，吟怀多感类寒螀。久知拙不趁时样，肯羡东邻鬭靓妆。
少年未识堤防老，不办坡翁大字书。犹有壮心耽万卷，其如昏目负三余。睡迟祇怕中宵觉，交淡从教俗轨疏。瞑坐漫搜诗拨遣，灵台一片炯如初。
刘伯龙如鬼笑何，居然幻境螘南柯。世间知止人应少，天下难言事最多。梧叶凄凉依节序，雁声依约自关河。凭栏莫起悲秋意，老色何妨借酒酡。
柏盏椒盘且罢休，吕蒙城下泊孤舟。昏灯独照还乡梦，久客新添别岁愁。爆竹无声惊寂寞，梅花有意伴淹留。明朝例是加年事，不信公侯不白头。
破晴斜月入帘阴，鬓影萧骚老不禁。九十日春风与雨，百千年事后犹今。牡丹红褪残妆面，杜宇声寒故国心。眼底交游期又误，飞鸿杳杳鲤沈沈。
斜河炯炯雁飞飞，老却斯人天未知。三迳秋光犹在菊，一年心事可无诗。岁华迅似离弦箭，愁思多于盈杼丝。寂寂空山明月里，谁拈霜竹倚风吹。
结屋须教坐对山，把茅才此有三间。浇花抱瓮调停懒，洗砚裁笺准备闲。未问丹砂能蜕骨，久知绿酒可酡颜。江湖浪迹成何事，抖擞归囊句不悭。
秋来病叶不禁风，渐觉虚檐坠片红。斜日半溪人唤渡，断云千里雁横空。诗情得似驯鸥子，世事徐观失马翁。忻戚莫将为我役，此怀拍拍自春融。
楼高霜冷漏声迟，独立阑干忆别离。明月一奁磨后镜，疏星几点劫残棋。岁寒时节难为客，老日头颅尽付诗。颇觉凄凉无晤语，临风说与冻梅知。
一声爆竹又惊春，荼垒中间写此心。忽忽行年周六甲，便便痴腹拟三壬。酒泉郡里宁甘饮，饭颗山头尚苦吟。强健得闲元是福，何妨终老住云林。
背人春事水趁东，浅紫深红次第空。宿霭未干桑叶雨，薄罗初试楝花风。诗联锻炼微吟里，豪气施行半醉中。此去相逢堪几度，别怀作恶老来同。
竛竮瘦影伴孤灯，两鬓萧然失旧青。豪在尚堪论剑术，骨凡何用泥丹经。半生踪迹如春燕，少日交游类曙星。闲拂桐丝写幽意，洋洋不为有人听。
烽火年来报虏尘，每回回首即长颦。明眸皓齿今何在，异服殊音不可亲。几树好花闲白昼，数株残柳不胜春。狂风落尽深红色，水远山长愁杀人。
门前不改旧山河，莲渚愁红荡碧波。坠叶飘花难再复，浮云流水竟如何。鱼龙寂寞秋江冷，鸿雁不来风雨多。穷巷悄然车马绝，磬声深戛出烟霞。
豪杰消磨叹五陵，发冲乌帽气填膺。眼前不是无豪杰，身后何须论废兴。当道有蛇魂己断，渡江无马谶难凭。可怜一片中原地，虎啸龙腾几战争。
买得渔矶系钓船，鱼龙吹浪骇鸥眠。从来白石清泉地，胜似青山小洞天。浪对客吟思却虏，偶观人弈悟筹边。夜来风雨秋声早，一段新愁雪满颠。
一重关复一重关，一步难于一步难。地僻林深晴亦湿，山高风猛夏犹寒。断崖云影挂枯树，劈涧雷声走怒湍。不信世间陵谷变，野樵偏识旧衣冠。
万个长松覆短墙，碧流深处读书房。香生石觐春云湿，影落篝灯夜雨凉。亘代陶镕周礼乐，百年嘉会宋文章。天机悟到忘言表，又喜涛声送夕阳。
古洞春泉一脉遥，骤施雷雨过清宵。飞湍直下三千丈，急溜横穿十二桥。雪洒石矼琼练碎，翠分柳树玉花飘。晓来醉倚高楼望，疑是银河堕碧霄。
泠泠双涧泻秋音，万齿溪头奏一琴。雨后更添猿鹤操，夜寒真是水龙吟。年光送尽从朝暮，律调含来自古今。借得许由当日耳，听频谁不为清心。
达邦大道两迢迢，金辔玲珑匹马骄。腰袅嘶风蹄蹀躞，骧腾掣电尾萧骚。雄声已骋才人德，猛气尤思大将骁。凤臆龙髯谁可并，郭家狮子著先朝。
内史名题古钓台，高风凛凛势崔嵬。晚烟杨柳垂青缕，春雨桃花点绿苔。百尺丝纶波荡漾，一宗诗派水潆洄。何时来借闲灯览，涤尽尘襟万斛埃。
一邦佳景萃峰头，宇宙钟灵自有由。银竹霏霏山气盛，火轮颗颗水光浮。年逢旱涝他方苦，世际丰穰此处优。瞻望巍峨殊不远，登临仿佛帝王州。
昔贤曾此著名香，地位双清四座凉。吹送几多攀桂客，照来无数探花郎。光浮盏面龙鳞动，声透琴心兔魄扬。爽我襟期明我德，步蟾拟驾大鹏翔。
同云收尽日曈曈，晓霁分明见九宫。百里远排银笔架，半峰高叠玉屏风。螺鬟矗矗深藏翠，石剑棱棱欲露锋。纵使丹青施妙手，难将写入画图中。
古汴寒灰不可温，荧荧孤屿火犹存。一抔未问长陵土，两字先劳万乘尊。卓笔有锋兵自弱，投戈无志艺何论。清辉堂外重回首，谩说旋干与转坤。
作圣阶梯义甚明，岂容惰慢倒仪形。气将六马收衔辔，心不多歧守性灵。上帝鉴兹恒翼翼，主翁唤醒更惺惺。揭楣倘有希贤志，合把斋箴究考亭。
研朱点易已多年，洞底烟霞别有天。千里漫来骑只鹤，一官归去领群仙。药炉煖养烧丹火，茶灶晴分瀹茗泉。安得尘襟都扫却，相从细读悟真篇。
十年不到一凭阑，景色依然两鬓斑。龙蜃吐云天入海，楼台倒影水衔山。僧于僻寺难为隠，人在扁舟不是闲。孤鹤似寻和靖宅，盘空飞下又飞还。
儒雅从来说雉山，抱琴何幸预荣观。六人同榜昔犹有，一邑三魁今所难。方喜棘闱连鹗荐，又欣碧海起鹏抟。联科甲第应余事，须把声名久远看。
今岁新元最喜晴，宿阴都化作清明。气从地角天涯转，春向梅边柳上生。鹓路五更锵剑佩，虎关半夜出弓旌。群贤傥在新除目，懽喜山中饱菜羹。
东风已办上元晴，入夜敲檐又雨声。天下更无灯可赏，云头应是月孤明。遥知日甸惊回禄，未用星桥诧太平。旅舍一枝梅在烛，照人红影十分清。
曲江矶头山崒嵂，此景江南夸第一。渔舟晚弄暖波闲，市楼春映晴岚出。拥肩寒吟入图画，席地草饮成真率。更叩僧房借榻眠，再上山椒约明日。
讲师曾此雨天花，台筑山椒几岁华。一盖云松擎羽葆，四盘江水走龙蛇。好教绝顶崚嶒出，莫放浓阴荟蔚遮。应有醍醐余味在，僧房试觅一杯茶。
入门才见万琅玕，便觉玲珑日影寒。峰势近环檐外立，湖光更好竹中看。烟霞古淡僧容瘦，风露清高鹤梦残。已占两亭凉坐足，再须登阁倚栏干。
千古清风白乐天，昔时曾此饱谈禅。自从西阁无吟迹，惟有东坡嗣旧传。来往祇应湖上寺，听闻误说海中仙。我来再拜祠堂下，笑摘岩花荐井泉。
自是瀛洲近帝乡，孤峰宛在水中央。地雄海上三山境，天与仙家六月凉。云母屏寒苍桧色，水精奁启碧湖光。雪中来此尤须别，好著珠蓑棹玉航。
外间盾日正相仇，忽有清风起笔头。坐对不知三伏热，起行如与七贤游。洗空京洛尘埃气，化作江南水石秋。我有一溪恰如此，因君思去理扁舟。
雪不能甜橘小酸，若为有此蜜冰团。比将金弹可胜软，嚼破水精如许寒。泉石碎声鸣齿颊，乾坤清气入脾肝。京华六月尘生渴，赖尔烦襟得自宽。
又是秋风入芰荷，尚无黄耳到如何。慈亲想自精神健，娇女应添智慧多。踪迹自嗟成漫浪，利名底苦欲奔波。几时了却胸中事，只傍南溪理钓蓑。
吾生传癖更书痴，俳笑纷纷独喜随。篝火共窥韩子笔，煮茶细说杜陵诗。论交无此知心友，得句常于见面时。一念不教千里隔，慈恩花下梦微之。
秀出吾宗独有君，等闲相别又秋新。江山憔悴生归思，风雨凄凉梦故人。天境尽供分石钓，云溪拟卜住山邻。何时对酒听佳句，洗我胸中一斛尘。
孤山古柏郁苍苍，中有高人住此堂。峻入太空摩日月，清蟠劲气挟风霜。叶餐晓露通仙药，子𦶟宵烟谒帝香。已结岁寒方外友，愿分一半白云乡。
等闲伸脚动天文，须信乾坤系此身。天上有星犹是客，汉庭何事肯为臣。祇当泉石容真隠，安可文书役故人。岂但云台高不似，钓台草木至今春。
桂花香满月轮秋，稳送鹏程万里游。身近清光瞻帝座，手携多士上瀛洲。戊申奏对规模阔，庚戌抡魁气数周。陈亮自来天下选，老年更好作龙头。
正谊群英自蔼然，喜君已是著先鞭。翼抟北海三千里，身在西雝尺五天。学舍快升优褐上，酒楼莫恋软红边。双亲教子相期切，成取功名趁妙年。
一别西湖又见春，梦魂长是绕湖滨。为烦竹阁揩题墨，更向梅花道故人。槐市旧游休复问，龙门佳客尚能新。明年傥共昕庭对，愿过当时蔡与陈。
槐花又向此秋黄，槐未黄时趁早忙。龙到水高冲浪化，鹏因风厚贴云翔。棠金镞取霜筠健，越砥磨开电剑光。努力晨窗并夜案，天庭已动桂枝香。
圣朝珍重设儒科，总总英贤入礼罗。天下岂无偕计上，日边此独得人多。仙桥快应龙头谶，工席忻聆燕衎歌。雅志不为温饱计，尚期勋业等山河。
睎颜欲进圣门科，何意嫦娥剪绿罗。拾紫不知如芥易，一红也觉占春多。兴贤借此双旌重，得士欢于五袴歌。九万扶摇风力健，稳吹槎驭上天河。
玉龙卷动海千寻，一滴天瓢水尺深。农父带云耕宿润，使君喜雨入新吟。浪低麦陇收难速，针短秧畴插未禁。三日顿回生意满，天心只在我公心。
仁如爱日洁冰壶，鞭不曾施岂用蒲。吏服官清羞鬻狱，民怜邑窘竞输租。甘棠舍在春常满，行李船空月亦无。展骥分州犹未称，合于紫禁著飞凫。
不见元城不泗州，令人愧汗直如流。获瞻沂水春风点，说到濂溪太极周。我岂能为前辈役，君真合向古人求。考亭一派今寥落，还肯同登道阃不。
尺书春寄忽惊秋，未见新除入报邮。铁汉尚疏丞相马，玉儿肯伴秀才牛。欲令世事更新易，可使时贤不进休。子职显扬千古事，圣恩深重更龙头。
一叶梧桐唤动秋，分投闲散亦无邮。超逾未羡诏金马，迟钝不妨骑土牛。天爵夐殊人爵贵，伪心那似德心休。读书岂为荣身计，何必三公要黑头。
别来知是几三秋，书倩洪乔懒作邮。帛足忽传来自雁，轴腰更喜大如牛。信知盖世名非枉，吟到惊人句未休。何日杖藜参口诀，归来闭户学从头。
贞心古干健凌秋，人似渊明愧督邮。览德未能仪舜凤，干时那肯食秦牛。纹楸失著谁能整，黄间同机底未休。杜若山中人窈窕，白苹风袅楚江头。
老泉坡颍成名了，曾应君家木假山。父与子偕升礼部，弟随兄去入贤关。龙驱万马空如洗，凤挟双雏逸莫攀。早早归来荣昼锦，绿衣争映彩衣斑。
梅梢枯处忽东风，魁压千花一点红。欢喜马头飞雪处，安排龙首彩云中。内讧外阻忧方大，东拄西撑策已穷。试了南宫趋北阙，好输鲠论发天聪。
满望飞腾几许年，一闻充赋喜如颠。金经炉冶锋方锐，木饱风霜节始坚。此去稳登云里路，定知荣冠籍中仙。近闻上蔡鸬洲合，一似前年锦水连。
前岁亲从月殿回，素娥引领到瑶台。桂枝指点教先折，仙籍披陈看后来。恰见拱辰名字接，一如公序弟兄魁。预将消息而今报，好作百花头上梅。
去去龙门客又新，一鞭猛过禹涛春。𥩟观极论陈三策，切莫潜兵救八人。沂国素无温饱志，梅溪不作谄谀臣。二难兄弟当如此，及第归来喜拜亲。
西风满路桂枝香，催整登云步月装。群辈总皆推德行，三年稔已听文章。琅琅议论须披腹，琐琐功名只探囊。捷了早来谈杰作，耸闻鸣凤瑞朝阳。
古来尉自号神仙，况是栖身快阁天。好向盘根施利器，如登熟路著先鞭。可知岂患无知己，自爱应能不爱钱。近世末僚卿相少，愿储远业继前贤。
恋陟怀迁怕去官，近时君子退如难。中书堂拂高风袖，神武门留太华冠。此举直堪惊醉梦，斯人端是障狂澜。先生真正平斋子，凛凛清标万古寒。
谢池草句本无奇，千古流传五字诗。祇是可人醒枕席，许多生意在埙篪。信渠风雨听眠处，快甚江山得助时。顾我此怀今已矣，羡君兄弟撚吟髭。
八窗面面受新凉，万盖盈盈拥靓妆。倩得天孙云杼轴，织成骚客锦衣裳。雨翻绿浄盘中玉，风搅红娇镜底香。个里搜诗最奇绝，吐为黼黻五文章。
此堂清不着珠玑，只要双亲佚老宜。春酒尽堪眉寿介，斑衣长似乳时嬉。妇垂鹤发陪姑纬，翁撚银髯课子诗。饱饮菊花潭上水，鸡窠犹自拜孙枝。
千里携书谒帝阍，如君忠义出天根。筳篿已卜回渊听，寸草还思报厚恩。且共渔樵谈帝霸，岂无豪俊整乾坤。细吟窗下庐山句，亦欲乡人访道原。
批了龙鳞归钓鱼，江涛帖息果天欤。腰虽未印衣重彩，囊纵无金箧有书。日可事刘宜令伯，天教名子更侨如。本原培养非愚计，远业何妨厚自储。
书堂静占百花林，蜀锦香浮一迳阴。杨柳软风吹雨醒，海棠轻雾拥春深。盈樽有酒供清醉，满眼皆诗足胜吟。冰雪相看人更好，竹君梅友岁寒心。
前山杳霭翠烟凝，几点疏星隔岸灯。不是飞来千里月，如何照彻一壶冰。天开图画无穷趣，人在林峦最上层。动智静仁须有得，栏干莫只等闲凭。
霜风才办两朝晴，怪听敲窗又雨声。一夜忽生虚室白，六花已与短檐平。酒斟销账真成俗，兴尽扁舟且未清。想得凤山高处好，试来着屐水精城。
马头雪絮舞花深，便觉新阳改故阴。天上素光开玉府，眼前一色是琼林。定知洄曲师当捷，且把新丰酒独斟。万木怯寒头正缩，梅花一点露春心。
才起程时雪絮春，雪余又是雨兼旬。肩舆聊复能安稳，步屧其如受苦辛。楮贱米穷尝世味，风餐露宿炼官身。一朝傥有青云上，莫忘泥耕水耨人。
雪崖来觅雪坡诗，崖险坡平雪总宜。每羡僧房闻竹折，终强俗客听窗知。岩收泉窦无声溜，石压梅花侧出枝。到了红炉融一片，须还门外尺深时。
幽人何处倚渔竿，百顷清潭浸碧寒。不动一波疑水定，中涵万象觉天宽。山将螺髻堆铜镜，月借玻瓈现玉盘。莫作窈深无底看，是间应有卧龙蟠。
贵贱由来不自齐，巧将躔次说高低。星环云汉胸罗列，斗挹天浆手独提。太乙昨传当蜀道，文昌今喜尚江西。中兴气运应从此，试问何时复聚奎。
赭袍黄屋俨临轩，独立班头领众仙。五色云乘金殿日，一声雷绕玉除天。浮荣何敢矜科第，实地惟知学圣贤。深重君恩无以报，疾风草劲雪松坚。
叨尘愧甚鹤乘轩，誓报洪私敢塞源。回有圣明真愿辅，轲于仁义岂忘言。清朝长欲诸贤在，公论常扶一脉存。湛露独沾惭过厚，盍推四海遍皇恩。
举世昏昏醉梦中，一声震撼自天宫。鳌呿大海三山动，狮吼危巅万兽空。待漏早朝惊假寐，求衣宵起寤宸聪。须臾浊雾都收敛，唤出扶桑皎日红。
尽将心事写成碑，大要操修在不欺。此一瓣香前辈似，只三个字老天知。素瓶贮豆应先满，匹马携琴料自随。吾榜得人今又盛，会排介甫击升之。
文章得印天尝靳，家世传灯古亦疏。幸甚迁能䌷石室，惜哉昶亦误银车。君今自是人龙子，名复高横荐鹗书。读饱邺侯三万轴，放高通德旧门闾。
著身书带草堂中，得与郎君砚席同。能学鸣蝉宜赋好，不求野鹜自书工。壮怀直拟联龙虎，别恨休惊背燕鸿。他日东山香宇宙，格斋方不负诚翁。
敲冰烧叶煮枪旗，一笑平生识面迟。道上孔程倾盖日，酒边贺白解貂时。饱参霁月光风趣，似读晴烟暖雾诗。甚欲为云从上下，只愁龙去渺无期。
有客来从仕国中，多时竹马闹儿童。争言记壁崔斯立，今属诗家姚武功。一节清如金掌露，十分明似水晶笼。先声已好为官易，飞鹗联翩遇顺风。
天下如今怕县滩，庐陵见说县尤难。抉搜隠匿啧豪户，迟钝催科怒上官。革弊有方须是渐，恤民到底莫如宽。万家壮邑虽烦剧，邑相能贤尽易安。
吾族年来亦自奇，两年两度报瓜时。班行笑我难安脚，州县输君省皱眉。学不济时非有用，官能及物尽堪为。山林肥遁方深密，梦入春池但寄诗。
道在颜瓢乐不忧，清风端可继前修。朅将西涧重新了，莫是东莱再出不。学校诸生俱向仰，文章太守共赓酬。戍瓜忽及东吾道，轻重从知系去留。
擘脯钩鲈倩老羝，离肠那肯话酸凄。题桥旧事传邛蜀，衣锦新荣耀会稽。未领众星朝极北，且擎一柱立天西。凤鸾止止宁栖棘，五色云间有紫泥。
四州八邑此同窗，铿石锵金日击撞。鹏翼相将抟北海，龙头更夺过西江。蒿苹是日开先宴，萸菊他时捷各邦。横浦自期吾岂敢，玉山对策又无双。
杖藜看笋数犀株，天堕香云五色书。落月照人惊梦昨，光风识面记春初。珠骈巧语谁能拣，锦比新诗迥不如。转读转佳难去手，眉间愁思为君舒。
锦江前日解征鞍，剩拟春衫准酒欢。杜宇有声催客去，海棠无伴与谁看。而今柳巷青春老，又是秧塍白水漫。君欲相思须命驾，休言别易盍簪难。
去岁春风客帝京，西湖烟雨过清明。苏堤画舫春三月，天竺清钟夜五更。行李裹书归旧隠，野花沽酒赏新晴。只缘未读时文熟，端合山中且菜羹。
又是东风柳絮时，催春尚喜杜鹃迟。雨晴蔓绿侵高木，风定残红阁旧枝。眼底好山娱意思，耳边幽鸟话心期。云居见说郊行乐，不得骑馿背锦随。
絮风丝日飏新晴，望柳前川学大程。浪不起花澄沼彻，云无留叶太虚清。林间整屐闻鶑语，竹外搘筇数蚁行。底事春愁都减尽，新来不似旧钟情。
久不欹眠听说诗，心茅又塞介然蹊。那能蚕雨鸣窗叶，徒自鸡天舞瓮酰。诗态笑看云霭霭，客怀唤醒晓凄凄。龙香惠我真安用，君有佳篇好自题。
寂寂江城又立春，土牛何物竟无神。试倾官酒梅花畔，不似园丁菜把新。彩胜岂留良夜梦，纸窗静拂隔年尘。东风毕竟于人好，早有鶑声入鬓唇。
画角声中晓唤春，依城柳眼又精神。试呼腊蚁梅边酌，恰喜朝鶑雪底新。幽谷暖融空翠湿，上林香动软红尘。燕楼暗想翻新曲，恼破朱樱一点唇。
火伞停空更不移，此身如著甑中炊。蝇方附热争投案，蝉欲追凉别过枝。静话竹窗煎雪浪，倦投水馆卧风漪。渠侬个底休嫌热，闻道泸南正出师。
一榻寻凉昼几移，畏看烟火欲停炊。喜听晚雨鸣荷叶，安得秋风起桂枝。林静独宜眠绿荫，波寒谁伴钓清漪。读君妙句真如濯，愿拜敲推一字师。
玉梅苍竹拥冰壶，中有扬雄宅一区。地占清虚开境界，人从确实作工夫。穷经得趣床横易，体道存心壁画图。格物致知功用大，的传愿继考亭朱。
石滩江上一诗仙，家住双清小有天。句里出奇超象外，人闲无事到吟边。读骚长在滋兰畹，好客多留种秫田。见说尚参颜乐处，今时谁似若人贤。
萧寺恭拈一瓣香，汉宫遥上万年觞。庚申再造皇基远，甲子新开御历长。万物总归春宇宙，八荒都入寿封疆。小臣政此朝天阙，葵藿倾心仰太阳。
满襟霁月皎无尘，爱客宁嫌客过频。倚竹题诗惊思妙，傍花寻柳见情真。如今南浦伤行客，此处西湖有主人。与着三年端的约，孤山同访早梅春。
宝婺星边太白仙，驭风飞下锦河边。朅来尽散阳春脚，归去独撑明月船。名重题舆千里郡，诏催步履八花砖。只愁此后民艰食，谁与邦民作食天。
晓来积雪被长峦，约住春和纵腊寒。谄贺岂堪随味道，高眠且只学袁安。谩惊柳絮搀先舞，独爱梅花奈久看。安得化为千万庾，放教籴事一分宽。
趁晴亦欲强追陪，争奈浓阴墨样堆。燕子才衔春色至，鹁鸪又唤雨声来。从教野草争先长，勒住名花莫浪开。世道而今总如此，竹关深闭且擎杯。
圣主天姿本至仁，岂容重籴久伤民。耸传丹凤衔来诏，愧杀苍鹰枉做人。方峻符移哗叫突，忽收棰楚罢吟呻。欢声和气乾坤满，争祝皇龄万万春。
到处相思虎政苛，设官本意果如何。民今不足将谁足，籴本名和岂是和。一例冉求增聚敛，几人阳子拙催科。昨来投劾归欤者，到底贤声却不磨。
珍重萧滩刺史贤，能令四海遍皇恩。奏篇才上旋如请，明主何尝不可言。彼已任教书课最，若人方称册临轩。正愁举世皆喑哑，也有朝阳凤叫阍。
虐籴安能峙糗粮，只因根本暗中戕。并缘鼠猾丰衣食，受纳狼贪富橐囊。中户白科都罄室，列城黑腐谩盈仓。边尘澒洞烽烟急，民命如丝谨勿伤。
湖干野泊不知更，水国荒寒怆旅情。一夜奔雷吁可怪，满空寒雨注如倾。飓风翻海驱潮势，战鼓轰天震地声。到晓定应三尺雪，短篷忽漏赤暾明。
公孙曲学听渠阿，正则宁随上下波。浪忆笑谈今已矣，不知眠饭近如何。故人几上书应少，俗客门前屦岂多。赖有颍滨相慰藉，夜床风雨对东坡。
久矣莼鲈欲趁归，自知花样不随时。岩张欲保君心泰，英竦终嫌圣德诗。荣辱不知欣我在，怨尤俱泯恃天知。达官格子那能学，横艇何妨钓野池。
喜逐秋风马后归，及君犹未戍瓜时。尽倾无底囊中语，细读新吟卷里诗。好趣莫教儿辈觉，此心惟有故人知。只愁天欲孤笼翼，早晚芙蓉在绿池。
作者于今已几人，谢天放我出红尘。寻渠林鹿沙鸥伴，乞得孤云野鹤身。闲味圣贤皆古意，静观景物四时春。元正除授君知否，食邑西风号逸民。
一点灵虚镜样明，只须提掇要常醒。微几才动先知吉，万象交森独测灵。至寂静中能有感，遍酬应后却无形。死灰枯木都非法，但读吾儒一字经。
仙在虚怀不可知，神仙有口欲何为。餐风吸露嚣尘表，说地谈天烂醉时。不带一星烟火气，尽饶三寸帝王师。到头莫把真机泄，静默元来未是痴。
入境欢声听野农，题舆今有曲江公。官居寒露清冰里，人在光风霁月中。席有新诗吟客满，案无滞牍讼庭空。只愁骥足难淹久，行捧丝纶入汉宫。
放浪江湖已几年，袖携长剑倚天边。草庐不见蜀诸葛，采石谩思唐谪仙。虎穴未能酬素志，龙门端合谒时贤。乡邦幸有乖崖在，庶许诸生学李畋。
见说襄阳堕甑时，公尝前此料危机。伤心汉岘疆重拓，回首羊邹事已非。安得筹边书日报，谁能荐士剡天飞。当年子羽知吴玠，尚作西撑一柱巍。
卯君元是月中兔，药捣长生寿根固。去年此际挹秋清，飞驾冰轮碾风露。来为龙谷曾孙儿，生来一岁骨骼奇。广寒宫殿出身处，仙桂须还第一枝。
退之不肯学神仙，宁只崛强处世间。紫阳先生亦有语，金鼎偷生讵能安。政令白日生羽翰，琼台玉宇高应寒。虎铅龙汞吾岂晓，独有炯炯心如丹。
山高月小赤壁游，梦中道士鹤掠舟。当时此鹤是君否，犹爱山月悬高秋。夜深万籁寂不嚣，金波行空烂将流。划然一啸拍栏玉，宇宙万物皆浮沤。
此君苍苍谁手植，万个琅玕列如戟。翠寒绿浄不可唾，一片化作潇湘碧。堂中有人有诗癖，日坐清阴听玉击。岩廊舜正南风琴，不作江边泪斑滴。
风掀晴空作顽冷，雪欲成冰漫翠岭。白云崷崒堆不散，玉龙蜿蜒睡未醒。岷峨太白横参井，移作西山奇处景。洪崖安在呼使来，与驾飞车登绝顶。
人心机擭日以非，太行羊肠同一巇。坦庵先生独不尔，方寸境界天平夷。弦歌武城有贤子，宽旷襟怀亦如此。会令天下归此庵，荡荡康庄行九轨。
李家自古两诗仙，太白长吉相后先。蟠螭屈曲作妙语，到今气焰干云天。君家家里二奇子，眼如明珠头玉峙。长成学取二仙人，要使诗人常姓李。
西风破帽吹不斜，东篱绕行空嗅花。隔墙酒熟无邻家，草堂欠醉从谁赊。亦思峰头作重九，安得天风吹滟酒。别驾倘作城南期，贤似江州王太守。
天高日烈势欲然，秧已生节未入田。谁欤操琴尊师涓，使我赤地里至千。风雩且歌吾自乐，穷阎不可无炊烟。薰时解愠民望切，亟为我作南风弦。
建州衣钵传武功，山谷濠梁窥谢公。谭君之诗何自工，君家诗有冰清翁。野塘千顷涵秋风，资奁尽在奚囊中。苏仙今已骑虬龙，野塘钓艇君谁同。
晴丝暖絮浮春光，牡丹醉里微风香。绣帘不卷日低柳，百啭黄鶑啼断肠。玉儿步整金莲稳，回首光流花面粉。娇慵欲去未肯行，一迳落红愁踏损。
瑶台梦断敲门竹，凤蹬温泉新出浴。侍儿扶起娇不禁，蝉翼红绡影红玉。晚蝉声里追新凉，藕腕轻拖龙巾长。留仙裙舞风力软，不知何处荷花香。
林梢脱叶飞斜阳，寄书雁着西风行。恩情怕学中断绝，画扇未忍高秋藏。小庭寂寞归鸦后，蹙损远山双峰鬭。泪珠湿袖对黄花，人比黄花又更瘦。
红炉暖阁烘如春，玉琴不抚生微尘。梅花嗅罢寂无语，千里潇湘思故人。燕钗和闷都敲折，愁搅柔肠千万结。沉吟望断信不来，同云暗酿江天雪。
温泉暖滑留余香，芙蓉出水红生光。宝钗义髻亸龙凤，力困未必忺霓裳。敛衣侧步无穷意，犹胜朝来海棠睡。谁知迎洗锦绷儿，已在华清赐浴时。
纻罗山头浣纱余，酥胸娇拥颦不舒。高轩直盖填寒闾，东家少妇羞弗如。越宫选进吴王侧，光照姑苏春夺色。鸱夷心痛痛更深，亦自颦眉但忧国。
一螳踉蹡上枯柳，一螳欲上鼓剑走。惊蝉侧翅著树枝，性命几成落渠手。物生远害当知几，不知犹可况已知。千枝何处无风露，莫曳残声急飞去。
翠烟深樾江村雨，蜀魄催春劝归去。劝春春去劝未休，客子伤春惨心绪。只今蜀土锦城荒，蜀客望西悲故乡。故乡蜀客归不得，何况当时蜀帝王。
黄梅蒸雨已几时，路泥活活没马蹄。前山咫尺似千里，十步九跌行人疲。漫塍白水秧欲老，黄云渐黑麦欹倒。泥污后土何时干，天若怜农放晴好。
缲车欲动蚕春暮，水足秧青行白鹭。著新脱故山禽呼，也似催人阔耕布。著新脱故也自奇，阔耕阔布也自宜。冬苗夏绢星火急，欲著无新耕亦饥。
郭公古时亡国余，姓名尚挂春秋书。问其故国何丘墟，知善不用恶不除。今人皆知笑亡郭，胸中亦自镜善恶。不知山高正呼君，身是郭公犹未觉。
晨起凉润疑秋肃，格磔軥辀叫云木。似催农父急腰镰，村北村南麦皆熟。屋头场地初雨干，柳声拍拍儿童欢。田家未敢冀一饱，父老相呼先了官。
流鶑前身织丝女，犹抛金梭学机杼。隔窗娇唤看蚕姑，娘子看蚕得几许。今年蚕悭熟处稀，采余桑叶青满枝。一年养蚕四番熟，安得长似开元时。
趁晴割麦收云黄，熬炉新熟餠饵香。阿婆炙餠半焦赤，阿妇骂儿嗔不食。山禽戏语婆勿嗔，有餠可焦犹食新。西家割迟麦烂死，妇姑对泣空酸辛。
烟林望帝声思归，风枝齐后音凄悲。如何入水化为鸟，犹诉姑恶无停时。纯孝通神泉鲤跃，冤气感天霜为虐。蛴螬有味安得珍，妇自不贤姑不恶。
晴烟如泼春光浓，万花笑日争嫣红。百金沽酒直取醉，有酒不醉孤东风。不如遂我丰年愿，秫米价如黄土贱。家家有酒不用沽，何用提葫苦相劝。
百禽巧作百种音，一禽却学百种禽。晴风暖日意自乐，圆吭变换皆清吟。多能不如止一得，多言不如止一默。一朝闭口不敢声，莫有谗人在君侧。
檐间铁马何威狞，霜刀雪剑争鲜明。秋风一吹阵脚动，跳梁舂击声𫓩铮。何时真提十万兵，金戈铁甲相磨鸣。缚俘斩馘墟龙庭，归来马后笳鼓声。
主人合作紫薇郎，引领群仙觐玉皇。满袖风云生羽翮，排空牛斗避光芒。锦江家谶声名在，金榜巍科姓字香。典贡春官来岁事，芝香趣下瑞芝堂。
珠帘绣幕蔼祥烟，合卺嘉盟缔百年。律底春回寒谷暖，堂间夜会德星贤。彩𫐌牛女欢云汉，华屋神仙艳洞天。玉润冰清更奇绝，明年联步璧池边。
洞房华褥绣芙蓉，惹得天香馥正浓。凤觜续弦新跨凤，龙头有婿又乘龙。人间二月春光好，魁下三台瑞彩重。酬劝不须辞烂醉，诏书已下紫泥封。
马前喝道状元归，旧婿重新此事奇。驾鹤骖鸾来锦水，烹龙炰凤宴瑶池。满斟蕉叶融春色，共指蟠桃祝寿期。后会相逢定何日，玉郎承诏入京时。
月姊当年付桂香，君家上第绿衣郎。祇今盛事追龙首，又此佳占叶凤凰。暖律潜回燕谷冷，名花尽压洛城芳。从今不把朱陈说，百世姚邹话柄长。
瑶姬来自状元家，真是姚黄第一花。玳席艳开春富贵，鱼轩荣驻远光华。梅梢欲动朱檐雪，竹叶微潮玉脸霞。正好留连长夜饮，未须催整七香车。
几多文士踏槐黄，实出伦魁在瑞阳。千古河连留地谶，一声胪唱破天荒。金钗笑拥龙头客，宝篆浓薰燕寝香。方国荐贤蒙上赏，匪晨有诏下芝堂。
天风吹上郁孤台，太守登高领客来。地近九霄星斗大，秋涵八景水云开。吟成一径黄花笑，召节欢传紫诏催。琴鹤自随千古事，兴来且与尽余杯。
蜀道艰难又几年，锦城断础带凄烟。从今井络亏全势，只恨坤舆失巨贤。山有蛾眉空积雪，国无峻柱可擎天。英魂楚楚能知否，应在青城作浪仙。
明明月影带河流，雁在天边鹤在洲。四壁蛩催幽梦觉，满囊萤助读书油。金茎露点三更冷，银汉星移万里秋。醉倚不堪回首处，双清风月尽淹留。
蚕丝义理苦追寻，方寸那容外物侵。伯乐未逢无识价，子期不遇少知音。泉源有本渊渊静，学海无涯步步深。仰望泰山高北斗，何时许我一登临。
阿大中郎喜事宜，黄金不惜买蛾眉。春风带醉欺桃叶，暮雨凝丝滞柳枝。香阁鸾偕双雁奠，妆台凤引两皇来。从兹准协熊罴梦，多办库钱为洗儿。
曲江矶头山崒嵂，此景江南夸第一。渔舟晚弄烟波闲，市楼春映晴岚出。拥舆长吟入画图，席地草饮成真率。更叩山房僧榻眠，卧听松风待明月。
天道尊高父道同，地亲如母祀先农。社翁不肯饮残水，野老犹能存古风。箫鼓村田聊击壤，鸡豚社酒好治聋。满庭芳曲还堪唱，一笑东坡鬓已翁。
桂犀明辨不雷同，长忆先师品藻公。风到如开香积国，月明疑在广寒宫。含香结佩风宜月，累印怀香月称风。酒里典刑幸犹在，先师酝藉孔林丛。
恋阙重阳不入都，菊英虽好不干渠。樽前丞相方行酒，花外尧夫恰小车。羯末封胡延客醉，雷陈张范预期酤。他年三径羊裘隠，君子应能范蠡图。
权舆于我屋渠渠，久敬如君世莫如。明月清风诗满案，好天良夜酒连车。樽前远韵轻盈菊，醉后分题烂慢书。凡此坐中人十九，钩枢玉带客金鱼。
南堂有客䅤秋旻，面面轩窗纳晓云。云入书檠无俗气，月来吟几有清芬。岂无绿竹诗淇澳，亦有苍苔书篆文。阁上桂枝宜努力，难兄难弟总由人。
使华馆伴日宣劳，风雨连床夜作逃。爱惜太痴如拱璧，弃遗胜读若秋毫。双清幽沼芳泉活，一碧长空皓月高。坐看睡魔三舍辟，金炉兽炭古离骚。
陈陈史传勘玄幽，一笑谁能问慎由。往往东南旗运盛，亭亭西北盖云浮。琼楼玉宇无身翼，弱水蓬莱有艾舟。圣主攘夷修政事，可能吊伐至枋头。
玉川破屋抱遗经，生子添丁意命名。门暗碧云忧国志，窗明红日爱君情。柳绿学徒勤左塾，花红主妇馔前荣。他年谁注征君传，好把吟篇着眼评。
山已幽幽墅更幽，幽居别墅尽居由。数间屋想今岑寂，万斛船忻正拍浮。采药幽居怜闭户，围棋别墅梦归舟。明朝菊径归来处，二阮黄花插满头。
龙溪毓秀自平阳，千载诗葩分外香。锦里笃生天下士，玉堂曾看甲科郎。龙溪季子代无乏，鹗荐明年定破荒。桂树黄堂秋色里，何妨演习鹿鸣章。
菊花开处即重阳，月桂中秋夜夜香。紫绶象环如鲁叟，纶巾羽扇亦周郎。不忧鸿雁稻粱少，但恐鹤猿松菊荒。宰相山中书几考，清风明月老平章。
八角亭中天似水，七言城里夜未央。主人解榻贤材馆，门客避堂上下床。籁寂寂时星历历，泉涓涓处山苍苍。主人门客皆觞咏，羽扇纶巾独篆香。
望外云头日高挂，竹间亭子雪犹存。衔芦雁起潇湘暮，卖炭人行烟火村。绮疏月照窗如昼，宝鼎香销账似云。欲转冰壶浑未暇，党家习气彼膻荤。
我家张许同生岁，果者尧时值圣明。丙子与君无贵者，甲辰惟我亦同庚。闲云万岭林泉兴，明月一溪邱壑情。同岁同心有如此，相期岁晚李歌行。
二李歌行醉里歌，君溪两棹我烟蓑。凤凰台上我山墅，虹马轩高君月坡。晓径焰间追李杜，夜窗灰里拨阴何。长哦岁晚成二老，诗社往来君肯么。
柳塘醉我无边酒，得陇痴生望蜀心。亦有白衣双白玉，不孤黄菊万黄金。宝婺古来金绣水，银蟾后夜玉青岑。韦斋井畔通宵月，应照空樽印渴襟。
韦斋井畔通宵月，流出文公阙里心。半夜起来湖莹玉，明朝应有柳摇金。万壑正看天地肃，一楼坐断水云岑。镜湖楼扁知无恙，二十年前醉解襟。
镜湖扁字无今古，无古无今只此心。云入枕边堂署玉，月穷天外日镕金。楼台髣髴水墨画，烟雾空蒙岩壑岑。须信尚书最难读，人间无许大胸襟。
运千可际休明运，心一堪传贤圣心。不一此心非自玉，半千之运或如金。道源天出三清境，远目明双寸碧岑。胸次须令天样阔，五湖为带三江襟。
半夜开窗凭阑坐，无心云起镜湖心。铺茵烟草漫天幄，璞玉楼台浑色金。访古寂寥秋漠漠，怀人感慨碧岑岑。未知何日韦斋井，明月清风烦暑襟。
宗主人才郭子仪，门多将相蔚相辉。托根小草秋榆宦，食叶长廊春棘闱。报国自怜心事壮，忧时不觉梦魂飞。平生此志非温饱，勋业从公问指归。
希圣平生诗酒豪，居然闭户学孤高。不知昨夜秋风柳，得似当时春日桃。别去半年犹旦暮，胸中百痒欠爬搔。虎溪破戒君须解，已办清诗与浊醪。
移文招子气添豪，毕竟牢关计未高。留得商霖活秋稼，未应禹浪怨春桃。半窗明月诗谁和，一剑空灯手自搔。来此共君思昨梦，秋风江上几投醪。
箪瓢不改乃真豪，之子胸中志自高。本自无官彭泽柳，不知何世武陵桃。窗前草色勤钻仰，堂上萱丛敬抑搔。好向中庸看未发，养成和气盎春醪。
策马沙头值此翁，恐成鸿燕啬相逢。归鞭亟指远峰碧，握手频看笑脸红。淡月一帘清坐处，高风千载慨歌中。渊源自昔崇师友，吴下应怜旧阿蒙。
手托东南半壁天，向天捧诏下搜贤。尘沙骑鹤征鸿倦，衢道乘鸾病骥先。玉陛九重将玉立，珠帘十里看珠联。状元宰相平生事，雅意中原愿执鞭。
锡山舟泊似荒村，微服南禅古迹存。壁上姓名今已远，碑阴人物了能言。薄游草草山侵袖，远思悠悠风满轩。携手出门烟树密，数僧离立语黄昏。
舟自摇摇钓濑滨，睦州司户得诗人。对床夜雨如苏子，满座春风似伯淳。文武略窥瑶殿射，婺衢争耀锦乡春。金华叶相垂青史，青出于蓝局局新。
夜宿槎溪碧草幽，草窗招隠劝巢由。朝来忽得新诗好，客里俄惊喜气浮。秋老空山唳清鹤，天寒野水卧孤舟。细吟天下黄香句，晓雾轻烟古渡头。
桥梓风流满腹经，桂花香里识魁名。翻成宵梦古今事，何况人间父子情。先集一编诗橐富，家传万卷子金荣。挂名叙跋流芳远，晓起吟窗仔细评。
免耕遗藁九京幽，宿诺吾方负仲由。宿诺斜阳悲宿草，沉思一旦落沉浮。池生春草虚堂梦，枫落吴江何处舟。有子九京如不死，一轮明月墓山头。
优游一辟难赞经，仲舒师友尽时名。已登乡国一经荐，未究天人三策情。文定浚源虽莹彻，牧堂奕叶必敷荣。紫阳风水深留意，磨石佳城后世评。
少从诸父与君游，到眼铭章泪莫收。水阔骑鲸霜叶落，波寒跃鲤雪苹秋。当时折桂浮云梦，今日丛萱暮霭愁。惆怅人洪暗烟月，淡凝碑字湿松楸。
楼中图史澹炉墨，中有成都较艺文。手泽存焉生旧感，心传妙处长新闻。世科事业无如子，经学源流可致君。祇恐校雠天禄阁，猿啼楼外满溪云。
满城风雨近重阳，一舸烟波入醉乡。心事已同鸥鸟白，眼界空有云山苍。酒安能管兴亡事，菊亦颇复时世妆。何似长歌明月里，月明天阔地更长。
菊翁去后菊园荒，寿不如花尽自香。进学解成谁贝锦，题舆字湿已黄粱。众流出壑三秋暮，明月照松千仞冈。冷落僧炉数间屋，但留名节付贤郎。
为学平生不究源，未妨绝顶上慈恩。塔高俯视群山小，江阔能容巨浪喧。人每中登难脚力，谁于高处领天根。须信平生为基址，基址牢时德业尊。
凛凛如公一寸丹，荒城夜月彻清寒。向时尚已死诸葛，今日难贪老阿瞒。素志平生兆马革，黎民一郡博弹冠。只鸡斗酒群群谶，吾力犹能灭贺兰。
少年谓子气横秋，壮已边城汗漫游。筮仕弗如归亦好，读书未了死方休。半生懒意琴三叠，千古诗情土一邱。月落锡林烟露冷，松风无籁自飕飕。
偏得人间谤与名，盖棺方定伯夷清。五经笥满风云壮，百尺楼高星斗横。明月照庭香不断，狂飚吹雪意如生。河汾回首成今古，礼乐犹将致太平。
松冈新植泷丰碑，千古哀荣谁似之。训子断机霜雪冷，退朝犹绩月星垂。绿衣西府梅花落，素幄北堂萱草萎。何惜沙堤明日路，潘舆无复再来时。
杏坛黄叶满霜林，何幸朱塘兀古枌。试上月台因问月，知涵云谷几多云。梦游当日成何事，嗜学于今喜旧闻。我意昨游春水满，重来秋意见涯垠。
谩着新亭俯碧漪，高低草树任差池。须知亭扁须时彦，不是谿斋不勇为。水静山深悉天趣，风光月霁足吾师。未妨赋诵铭颜乐，正学於戏无已时。
到处逢人说大苏，一门兄弟古今无。吹埙林五黟山马，鼓瑟陈双婺水凫。定分有殊自鹏鷃，闲情无限尽龙猪。归来坐倚蓬窗下，少挹春风过里闾。